title: Malesian historia

text: Brittihallitus ei ollut kiinnostunut Sarawakista, vaikka Brooke yritti vakuuttaa hallitusta alueen kaupan rajattomista mahdollisuuksista. Britit liittivät alueisiinsa ainoastaan Labuanin saaren Borneon luoteisrannikolla, Intian ja Kiinan välisellä merireitillä. 1850- ja 60-luvuilla Brooke laajensi aluettaan Brunein kustannuksella brittihallinnosta riippumatta. Brooke hallitsi Sarawakia kuin henkilökohtaista maataan. Brooken kuoltua 1868 hänen veljenpoikansa Charles Brooke jatkoi alueen hallitsijana, ja hän laajensi Sarawakin alueen sen nykyiseen laajuuteen. Vuonna 1888 brittihallitus otti viimein alueen suojelukseensa, koska Saksan keisarikunta esitti aluevaatimuksia Borneolla ja Ranska oli saanut pysyvän jalansijan Indokiinassa. Alueen sisäpolitiikka säilyi edelleen Brooken suvulla.


title: Malesian historia

text: Taloudellisen ja sotilaallisen kilpailun takia britit kiinnostuivat 1880-luvulla myös Borneon saaren pohjoisemmasta osasta, nykyisestä Sabahista. Britit pyrkivät ottamaan alueen Pohjois-Borneon kauppakomppanian haltuun, jotta muut siirtomaavallat eivät pääsisi hyötymään alueesta. Kauppakomppania hankki alueluovutuksia Brunein ja Sulun sulttaaneilta ja vuonna 1881 se sai määräysvallan alueella, josta muodostettiin Pohjois-Borneo. Vuonna 1888 siitä osasta mitä oli jäljellä Brunein sulttaanikunnasta, tehtiin brittiläinen protektoraatti.


title: Malesian historia

text: Britannia luopui 1870-1880 -luvuilla politiikasta, jonka mukaan brittihallinto ei puuttunut sulttaanikuntien sisäisiin ja keskinäisiin asioihin. Syyt brittien sekaantumiseen sulttaanikuntien politiikkaan olivat kaupalliset. Malakan niemimaa oli merkittävä tinan tuottaja, ja kun Suezin kanava avattiin 1869, matka-aika Euroopasta Kaakkois-Aasiaan puolittui ja tinan kysyntä kasvoi. Malaijivaltiot eivät olleet kuitenkaan varma sijoituskohde epävakautensa ansiosta, mikä aiheutti Britannian sekaantumisen asioihin. Myös malaijit olivat itse huolissaan asioiden tilasta. Ongelmana oli merirosvot ja valtioiden sisäiset kiistat, joita kärjisti kasvava kiinalaisväestö. Oli myös varsin tavallista että rikkaudet kertyivät alueen pienelle johtavalle eliitille. Britit pelkäsivät myös saksalaisten tuloa alueelle, mikä saattaisi uhata brittien ylivalta-asemaa.


title: Malesian historia

text: Tärkeintä briteille oli luoda vakautta Perakiin, koska alue oli merkittävä tinantuottaja. Perakin alueen ongelmana olivat sisäiset valtataistelut ja kiinalaisten vaatimat tinakaivosoikeudet. Britti William A. Pickering taivutteli kiinalaiset suostumaan siihen että britit toimivat kiistan välittäjänä. Neuvottelut johtivat vuonna 1874 solmittuun Pangkorin sopimukseen, jossa britit tunnustivat Perakin hallitsijaksi sulttaani Abdullahin ja Perak luovutti brittihallinnon alaisuuteen Dindingin alueen, johon sisältyi myös Pangkorin saari. Dinding liitettiin Salmisiirtokuntien hallintoalueeseen. Seuraavana vuonna kuitenkin brittien ja Abdullahin välit kiristyivät, kun brittihallinnon edustaja Perakissa murhattiin. Tapauksen seurauksena Abdullah syrjäytettiin.


title: Malesian historia

text: Vuonna 1876 britit perustivat Liittoutuneiden malaijivaltioiden valtioliiton, joka toimi brittihallinnon alaisuudessa. Perak oli ensimmäinen malaijivaltio, joka suostui brittien valvontaan alueellaan. Britit painostivat myös Negeri Sembilanin yhdeksän pienemmän valtion päälliköt yhdistymään ja liittymään valtioliittoon. Muut valtiot jotka hyväksyivät liitoksen, olivat Selangor ja Pahang. Liittoutuneiden malaijivaltioiden valtioliiton pääkaupungiksi tuli Kuala Lumpur, jossa brittihallinnon edustajat pitivät asemapaikkaansa. Muut Malakan niemimaan sulttaanikunnat säilyivät liittoutumattomina malaijivaltioina.


title: Malesian historia

text: Britit jättivät paikallisen määräysvallan edelleen sulttaaneille. Brittihallinnon edustajat toimivat nimellisesti vain ulkopoliittisina neuvonantajina, jotka eivät puuttuneet maan uskontoon tai tapoihin. Monissa sulttaanikunnissa malaijieliitti ei kuitenkaan hyväksynyt brittihallinnon puuttumista asioihin.


title: Malesian historia

text: Pohjoisemmat malaijivaltiot Terengganu, Kelantan, Kedah ja Perlis, jotka eivät kuuluneet valtioliittoon, kuuluivat Siamin vaikutuspiiriin 1900-luvun alkuun asti. Vuonna 1909 ne siirrettiin Siamilta Britannian suojelukseen. Malaijivaltioista Patani säilyi Siamin osana. Johor pysyi itsenäisenä vuoteen 1914 asti.


title: Malesian historia

text: Brittien määräysvalta Malaijan alueella laajeni vähitellen kun brittejä nimitettiin valtion virkoihin yhä enemmän. Tämä johtui pääasiassa 1900-luvun alussa tapahtuneesta teollisuuden laajenemisesta, jolloin britit alkoivat hyödyntää Malakan niemimaan luonnonvaroja yhä enemmän. Purkkiruoan keksiminen kasvatti tinan kysyntää. Luonnonkumiteollisuus laajeni kumin kysynnän kasvun takia auton keksimisen myötä. Palmuöljy oli myös tärkeä tuote. Luonnonvaroista hyödynnettiin myös puuta, jota saatiin Sarawakin ja Pohjois-Borneon sademetsistä. Tästä alkoi vakavaa ekologista tuhoa aiheuttanut prosessi.


title: Malesian historia

text: Siirtomaahallinnon aikana väestön etninen koostumus muuttui Malakan niemimaalla. Britit rohkaisivat kiinalaisia siirtotyöläisiä ja kauppiaita ja intialaisia työläisiä muuttamaan alueelle. Alueelle oli aiemminkin tullut kiinalaisia ja intialaisia, mutta nyt väestöä virtasi tuhansittain täyttämään alueen työvoimapulaa. Intialaisväestö koostui enimmäkseen tamileista, jotka tulivat Intiasta ja Sri Lankasta. Kiinalaisia muutti erityisesti kaupunkeihin; Singaporeen, Kuala Lumpuriin, Ipohiin, sekä Penangiin. Kiinalaisväestön hallinnassa on edelleen pääosa Malesian elinkeinoelämästä. Suurin osa kiinalaisista työskenteli kuitenkin tinakaivoksilla, kumipuuviljelmillä tai maataloudessa, eläen vaatimatonta elämää. Malaijiväestö teki enimmäkseen maataloustyötä ja intialaiset työskentelivät kumipuuviljelmillä.


title: Malesian historia

text: Aasialaisyhteisöjen kesken oli myös eriarvoisuutta; malaijit, kiinalaiset ja intialaiset elivät omissa yhteisöissään, eivätkä olleet paljoa kosketuksessa toisiinsa. Eristyneimmän väestönosan muodostivat eurooppalaiset, joita oli hyvin pieni vähemmistö, vain 0,2 prosenttia väestöstä. Eurooppalaiset katsoivat olevansa parempia aasialaisiin nähden, ja he olivat harvoin tekemisissä aasialaisten kanssa.


title: Malesian historia

text: Ensimmäisen maailmansodan jälkeen Aasiassa alkoi näkyä merkkejä kansallismielisestä heräämisestä. Malakan niemimaalla kiinalaiset ja intialaiset olivat kuitenkin kiinnostuneempia entisten kotimaidensa politiikasta, kun taas malaijit kokivat brittien suojelevan heitä kiinalaisten ja intialaisten ylivallalta. 1930-luvulla 40 prosenttia väestöstä oli kiinalaisia, mikä herätti pelkoa malaijien keskuudessa että he joutuvat kokemaan saman kohtalon kuin Pohjois-Amerikan alkuperäiskansat. Monet olivat uskollisia brittien siirtomaahallinnolle, etenkin Salmisiirtokuntien väestö. Siirtomaahallintoa vastaan käyty kamppailu oli kuitenkin yhtä näkyvää, kuin aasialaisten keskinäinen vastakkainasettelu.


title: Malesian historia

text: Etenkin alempien yhteiskuntaluokkien olot kurjistuivat 1930-luvun laman aikana. Malakan niemimaalta saatavien hyödykkeiden, kuten kumin hinta laski, jolloin työläisiä irtisanottiin ja palkkoja laskettiin. Borneolla sijainneet alueet eivät olleet yhtä riippuvaisia maailmantalouden heilahteluista, ja ne selvisivät vähemmillä vahingoilla.


title: Malesian historia

text: Ensimmäinen maailmansota alkoi 1914. Penangin edustalla käytiin meritaistelu lokakuussa 1914, jossa venäläiset saivat upotettua saksalaisten aluksen SMS Emdenin. Muuten Malakan niemimaalla ja Pohjois-Borneolla elettiin suhteellisen rauhassa. Britit pelkäsivät saksalaisten hyökkäystä, mutta sitä ei tullut. Singaporessa oli pieni saksalaisyhteisö, joka internoitiin. Britit olivat varautuneet levottomuuksiin linnoittamalla alueen hallintokeskusta Singaporea, mutta Malakan niemimaan kaupungit jäivät vähemmälle huomiolle.


title: Malesian historia

text: 1930-luvun laman takia Britannia koki alueen nousevan talousmahdin Japanin yhä suuremmaksi uhaksi Kaakkois-Aasiassa. Edullisemmille japanilaisille tuotteille asetettiin tuontirajoituksia omien markkinoiden suojelemiseksi. Japani koki jääneensä eristyneemmäksi ja se koki Yhdysvallat ja Britannian vihamielisinä valtioina, mikä oli lopulta osasyynä japanilaisten hyökkäykseen Malakan niemimaalle.


title: Malesian historia

text: Japani aloitti Tyynenmeren sodan 7. joulukuuta 1941, kun se hyökkäsi Pearl Harborin Yhdysvaltain laivastotukikohtaan ja tuhosi suurimman osan Yhdysvaltain Tyynenmeren laivastosta. Seuraavaksi japanilaisjoukot etenivät muualle Kaakkois-Aasiaan. Japanilaiset aloittivat Malaijan taistelun ja hyökkäsivät Brittiläiseen Malaijaan 8. joulukuuta 1941. Japanin joukot nousivat maihin lähellä Kota Bharun kaupunkia niemimaan itärannikolla, lähellä Thaimaan rajaa. Britit olivat tuoneet siirtomaidensa suojaksi sota-alukset HMS "Prince of Walesin" ja HMS "Repulsen", jotka japanilaiset upottivat Malaijan rannikolla. Brittien suurimmat voimavarat olivat kiinni Euroopassa käytävässä sodassa, eivätkä Malaijalla olleet joukot kyenneet estämään japanilaisten etenemistä. Japanilaiset etenivät niemimaan itä- ja länsirannikkoa pitkin ja brittijoukot vetäytyivät Singaporeen. Helmikuuhun 1942 mennessä Japani oli valloittanut koko Malakan niemimaan.


title: Malesian historia

text: Japanilaiset jatkoivat etenemistään Singaporen saarelle ja Singaporen taistelun jälkeen Japani miehitti myös Singaporen. Japanin joukot etenivät myös Borneolla. Ensin Japani valtasi Brunein, sekä Mirin ja Kuchingin kaupungit, jonka jälkeen japanilaiset etenivät Labuanille, Jesseltoniin ja Sandakaniin. Singaporen valtauksen jälkeen japanilaiset valtasivat Indonesian, Burman ja Filippiinit ja Kaakkois-Aasia joutui japanilaismiehityksen valtaan.


title: Malesian historia

text: Japani teki Singaporesta alueen päätukikohtansa, mistä käsin se hallitsi valloittamiaan alueita. Malaijan vallattuaan japanilaiset levittivät propagandaa ja väittivät tukevansa nousevaa malaijinationalismia, ja sallivat malaijien perustaa puolisotilaallisia järjestöjä, joita pystyttäisiin käyttämään eurooppalaisia vastaan. Japanilaiset siirsivät valtaa eurooppalaisilta kaakkoisaasialaisille Aasia aasialaisille -propagandansa tuella, mutta propaganda ajoi vain japanilaisten omaa etua, sillä todellisuudessa Japanin tavoitteena oli hallita koko Kaakkois-Aasiaa. Ristiriidassa malaijinationalismin tukemisen kanssa oli myös se että Japani luovutti Malaijan pohjoisten sulttaanikuntien hallinnan Thaimaalle, joka onnistui välttämään Japanin miehityksen solmimalla sopimuksen japanilaisten kanssa.


title: Malesian historia

text: Kiinalaisväestö oli japanilaisten riiston kohteena, koska Kiina tuki japanilaismiehityksen vastustajia. Kiinalaisia teloitettiin Singaporessa ja Kuala Lumpurissa tuhansittain. Japanilaiset kohtelivat valloitettujen alueiden kansoja julmasti ja eurooppalaisten ja kaakkoisaasialaisten vankien olot keskitysleireillä olivat surkeat.


title: Malesian historia

text: Japanin vallan alla Malaijan talous romahti, väestö kärsi nälänhädästä ja epidemioista. Surkeat olot aiheuttivat Kaakkois-Aasian kansoissa vastarintaa japanilaismiehitystä vastaan. Malaijassa japanilaisia vastaan kapinoi kommunistien ja kiinalaisten muodostama armeija brittien tuella. Japanilaisten hallinto ei kuitenkaan kukistunut kaakkoisaasialaisten vastarintaan. Sota päättyi elokuussa 1945 kun Yhdysvallat pudotti atomipommit Hiroshimaan ja Nagasakiin. Japanin hirmuvallan aika kesti Kaakkois-Aasiassa kolme ja puoli vuotta.


title: Malesian historia

text: Japani antautui 15. elokuuta 1945 ja britit palasivat Malakan niemimaalle kolme viikkoa myöhemmin. Malakan niemimaa oli briteille tärkeä luonnonvarojensa takia, koska muualla alkanut siirtomaavallan purkautuminen nakersi Britannian jälleenrakentamiseen tarvittavia luonnonvaroja. Sodan aikana brittihallinto laati Kaakkois-Aasian siirtomailleen uuden poliittisen järjestyksen ja lokakuussa 1945 Britannia ilmoitti Malaijan liiton perustamisesta. Siihen kuului Malakan niemimaan 9 sulttaanikuntaa ja Salmisiirtokunnat. Brittien tavoitteena oli yhdistää poliittisesti hajanainen alue yhden hallinnon alaisuuteen. Tavoitteena oli saada Malaijaan itsehallinnollinen alue ja purkaa siirtomaavalta, säilyttäen kuitenkin Britannian edut alueella. Britit vastasivat näin myös Yhdysvaltain ja nationalistien painostukseen, jotka kohdistivat arvostelua eurooppalaisten siirtomaahallintoja kohtaan.


title: Malesian historia

text: Malaijan liitto syntyi huhtikuussa 1946. Brittien päätös Malaijan liiton perustamisesta sai aikaan rajun vastalausemyrskyn. Toisaalta vastustettiin brittien ylivaltaa Malaijan liitossa ja toisaalta taas liittoon kuuluneen Singaporen kiinalaisväestöä. Tämän seurauksena malaijinationalismi nosti päätään ja malaijit perustivat Yhtyneiden malaijien kansallisjärjestön ("United Malays National Organization," UMNO), jonka tavoitteena oli kumota Malaijan liiton perustaminen, sekä palauttaa sulttaanien valta ja estää kiinalaisenemmistöisen Singaporen kuuluminen Malaijan liittoon. Brittihallinto pelkäsi tilanteen hallinnan menettämistä ja naapurimaa Indonesian levottomuuksien leviämistä Malaijaan.


title: Malesian historia

text: Useiden neuvottelujen jälkeen Britannian ja UMNO:n välillä britit luopuivat suunnitellusta Malaijan liitosta, ja perustettiin helmikuussa 1948 Malaijan federaatio, johon Singapore ei kuulunut. Federaatioon kuuluneissa valtioissa valta jaettiin jälleen sulttaanien kesken. Kiinalaiset vastustivat uutta liittovaltiota, koska kiinalaisenemmistöinen Singapore jäi sen ulkopuolelle ja siten liittovaltion kiinalaisten asema heikentyi. Federaation perustamisen jälkeen Singapore jäi edelleen Britannian kruununsiirtomaaksi. Brittien kruununsiirtomaiksi jäivät myös Borneolla sijainneet Sarawak ja Sabah.


title: Malesian historia

text: Malaijit olivat tyytyväisiä uuden liittovaltion syntymiseen, mutta kiinalaiset kokivat itsensä syrjäytetyiksi. Etenkin Malaijan kommunistiseen puolueeseen (KPM) liittyneiden kiinalaisten tyytymättömyys kasvoi, sillä federaatio edusti heille brittien ja yläluokkaisten malaijien hallintoa. KPM oli suosittu kiinalaisväestön alempien luokkien keskuudessa ja se pyrki hallitsemaan Malaijan plantaasien ja kaivosten kiinalais- ja intialaistyöntekijöitä. KPM perusti ammattiyhdistyksiä ja järjesti maassa lakkoja, jotka kärjistyivät usein väkivaltaisiksi.


title: Malesian historia

text: Federaation ja kommunistisissien välisten jännitteiden takia alkoi Malaijan kriisi kesäkuussa 1948. Kriisi alkoi kun KPM:n terroristit murhasivat kesäkuussa 1948 kolme brittien työnjohtajaa Perakissa. Tapahtumien jälkeen britit julistivat Malaijaan ja Singaporeen poikkeustilan. KPM ei saanut levitettyä kommunismia Singaporessa eikä Malaijan federaatiossa rauhanomaisin keinoin, vaan se tukeutui terroriin ja sissisotaan. Tavoitteena oli vahingoittaa Malaijan taloutta tuhoamalla plantaaseja ja kaivoksia, ja pakottaa britit luopumaan alueen hallinnasta.


title: Malesian historia

text: Britit eivät saaneet tilannetta hallintaansa kriisin alkuvuosina. Britit pääsivät KPM:n terrorissa voitolle vuonna 1952, kun armeijan johtajaksi nimettiin Gerald Templer. Hän turvautui varsin häikäilemättömiinkin otteisiin kapinallisten nujertamiseksi ja Britanniassakin hänen toimintaansa arvosteltiin. Korean sodan alkaminen nostatti Malaijan kumin ja tinan kysyntää, jolloin federaatio pystyi saaduilla tuloilla laajentamaan sotilasvoimia. Tuloilla myös pakkoasutettiin kiinalaisia kauemmas viidakossa tukikohtaansa pitävistä kommunistisisseistä. Tämä eristi viidakon sissit ja elämä viidakossa kävi kurjemmaksi, mikä sai sissit vähitellen antautumaan.


title: Malesian historia

text: Varoja riitti myös väestön elinolojen parantamiseen kun maan infrastruktuuria ja koulutusta kehitettiin, mikä osaltaan nosti väestön tyytyväisyyttä. Asutusohjelmaa varten perustettiin vuonna 1949 Malaijan kiinalaisten liitto, "(Malayan Chinese Association)" MCA, jonka tehtävänä oli huolehtia väestön asuttamiseen liittyvistä mahdollisista sosiaalisista ongelmista ja uusien kylien perustamisesta. Viimeiset sissijoukot vetäytyivät Thaimaan puolelle, mutta poikkeustila kumottiin vasta vuonna 1960. UMNO:lle ja brittien siirtomaahallinnolle KPM:n kukistuminen oli suuri voitto kommunismin vastaisessa taistelussa.


title: Malesian historia

text: Brittiläisten tavoitteena oli luoda Malaijaan yhtenäinen kommunismin vastainen valtio, jonka väestö koostui malaijien, kiinalaisten ja intialaisten yhteisöistä. Britit uskoivat että Malaijan nationalistisia aatteita tukemalla saataisiin kommunismin uhka torjuttua. Britit tukivat Malaijan itsenäisyyspuolueen perustamista, joka vaalisi kaikkien Malaijan etnisten ryhmien etuja. Monikulttuurisuus ei ollut maassa suosittua, joten puolueen kannatus jäi vähäiseksi.


title: Malesian historia

text: Brittien tavoite toteutui kuitenkin toista kautta, sillä kommunismin vastainen liitto syntyi eri kansanryhmien puolueliitosta. MCA ja UMNO sopivat yhteistyössä periaatesopimuksesta, jossa Malaijassa tunnustettiin malaijien poliittinen ylivalta vastineeksi kiinalaisväestön taloudellisen ylivallan palauttamisesta. Myöhemmin malaijien erityisasema tultaisiin kirjaamaan Malaijan perustuslakiin. Myöhemmin MCP:n ja UMNO:n allianssiin liittyi myös Malaijan intialainen kongressipuolue "(Malayan Indian Congress)" MIC. Malaijan itsenäisyyteen tähtäävää liittoa johti Kedahin prinssi Tunku Abdul Rahman. Allianssi voitti vuonna 1955 ylivoimaisesti sisäistä itsehallintoa koskeneet vaalit ja sai 51 paikkaa 52 edustajan paikasta.


title: Malesian historia

text: Britit arvostivat Malaijan hallintoa kommunisminvastaisuuden vuoksi. 31. elokuuta 1957 Malaijan liittovaltio julistettiin itsenäiseksi. Itsenäinen liittovaltio liittyi Kansainyhteisöön ja se solmi puolustussopimuksen Britannian kanssa.


title: Malesian historia

text: Malaijan itsenäistymisen jälkeen Britannian hallussa olivat edelleen Singapore, sekä Borneolla sijaitsevat Brunei, Sarawak ja Pohjois-Borneo. Borneon saarella olleita alueita uhkasi Indonesian laajentumispyrkimykset ja Singaporen selviämiseen itsenäisenä valtiona ei uskottu. Lisäksi brittejä huoletti Singaporen valtapuolueessa Kansan toimintapuolueessa, PAP:ssa vaikuttaneet kommunistit, vaikka puolueen johtaja Lee Kuan Yew olikin itse kommunisminvastainen.


title: Malesian historia

text: Malaijan liittovaltion pääministeri Tunku Abdul Rahman ehdotti vuonna 1961 valtioliittoa, johon kuuluivat Malaijan liittovaltio, Singapore, Sarawak, Pohjois-Borneo ja Brunei. Britannia kannatti valtioliittoa, sillä Tunku oli kommunismin vastustaja. Britit pelkäsivät kommunistien suosion nousua Singaporen kiinalaisten keskuudessa, eivätkä britit olleet näin halukkaita myöntämään maalle itsenäisyyttä. Singaporessa taas katsottiin että maan selviytyminen itsenäisenä olisi vaikeaa, koska maassa ei ollut hyödynnettäviä luonnonvaroja, kaupankäynti oli hiipunut ja väkiluku oli kasvussa, eikä kasvavalle väestölle ollut tarpeeksi työpaikkoja.


title: Malesian historia

text: Singapore, Sarawak ja Pohjois-Borneo liitettiin Malaijaan 16. syyskuuta 1963, jolloin perustettiin Malesian valtio. Alueet itsenäistyivät Britanniasta ja niistä tuli Malesian liittovaltion osavaltioita. Pohjois-Borneosta muodostettiin Sabahin osavaltio. Brunei jäi valtioliiton ulkopuolelle, koska maan sulttaani Omar ei halunnut jakaa maan öljyvaroista syntynyttä omaisuutta muiden kanssa.


title: Malesian historia

text: Malesian liittovaltion ensimmäiset vuodet eivät sujuneet hyvin. Valtion perustamista ei katsottu hyvällä naapurimaa Indonesiassa, sillä maan presidentti Sukarno katsoi Borneon saarella olevat osavaltiot Sarawak ja Sabah kuuluivat Indonesian vaikutuspiiriin. Indonesia katkaisi diplomaattisuhteet Malesiaan ja aloitti Malesiaa vastaan Konfrontasiksi kutsutun väkivaltaisen konfliktin ilman sodanjulistusta, jossa kiisteltiin Sabahin ja Sarawakin hallinnasta. Indonesian kommandot tekivät terrori-iskuja Itä-Malesiaan ja Sukarnon politiikka pyrki luomaan poliittista epävakautta levittämällä poliittista propagandaa etenkin Singaporen malaijiväestön keskuudessa.


title: Malesian historia

text: Kiinalaisenemmistöisen Singaporen liittäminen Malesiaan toi myös sisäisiä kiistoja. Entisen Malaijan alueella valtapuolue UMNO:n poliitikot pelkäsivät Singaporen kiinalaisväestöä ja sen valtapuolueen PAP:n ja Singaporen pääministeri Leen suuren suosion leviämistä koko Malesian kiinalaisväestön keskuudessa. Singaporessa taas ei oltu valmiita hyväksymään sitä, että Singaporeen leviäisi malaijien ylivalta. Vuoden 1963 vaaleissa Malesiaa hallinnut UMNO ei onnistunut saamaan jalansijaa kiinalaisvaltaisessa Singaporessa, eikä Singaporea hallinnut PAP menestynyt malaijienemmistöisessä Malesiassa.


title: Malesian historia

text: Myös Singaporessa oltiin pettyneitä Malesiaan liittymiseen, sillä Singaporen eliitti ei hyväksynyt sitä, että Malesiaan maksetuilla verovaroilla rahoitettiin Malesian köyhimpiä alueita. Yhteismarkkinoiden toteutuksessa ei myöskään edistytty. Singaporen malaijiväestö taas oli toivonut, että Malesiaan liittyminen toisi heille samoja poliittisia ja yhteiskunnallisia etuoikeuksia, mitä oli Malaijan liittovaltion malaijienemmistöllä. Konfrontasin jatkuessa Kuala Lumpurissa vaadittiin myös suurempaa osuutta Singaporen tuloista, jotta voitiin ylläpitää kasvaneita maanpuolustusmenoja. Poliittiset jännitteet Kuala Lumpurin ja Singaporen välillä olivat suuret.


title: Malesian historia

text: Vastakkainasettelu malaijiväestön ja kiinalaisväestön välillä kasvoi ja Singaporessa puhkesi väkivaltaisia yhteenottoja malaijien ja kiinalaisten kesken heinäkuussa 1964. Malesian mannermaalla katsottiin, että Singaporen erottaminen valtioliitosta oli ainoa ratkaisu pitkään rotukiistaan. Malesiaa hallinnut UMNO pelkäsi myös kiinalaisten vallan kasvua mannermaan oppositiopuolueissa, sekä Itä-Malesian Sabahissa ja Sarawakissa. Ristiriidat johtivat siihen että kesällä 1965 Malesian valtiopäivät sääti lain, jolla Singapore erotettiin Malesiasta. Erottamisen jälkeen syntyi itsenäinen Singaporen valtio 9. elokuuta 1965.


title: Malesian historia

text: Indonesiaa vastaan käyty Konfrontasi päättyi vuonna 1966 Britannian ja Yhdysvaltain tuella. Länsimaat näkivät Malesian esteenä kommunismin leviämiselle ja Indonesiassa kommunismimieliset saivat Sukarnon hallinnossa yhä enemmän valtaa. Malesia sai briteiltä aseapua Borneolla ja Yhdysvallat lopetti avun antamisen Sukarnon hallinnolle. Indonesia joutui lähes konkurssin partaalle, Malesian ohella maalla oli yhteenottoja hollantilaisten kanssa. Lopulta Konfrontasi päättyi Sukarnon hallinnon kukistumiseen.


title: Malesian historia

text: Maa kärsi sisäisistä kriiseistä Malesian perustamisen jälkeen, kun jännitteet etnisten ryhmien välillä kasvoivat. Maan pääministeri Tunku Abdul Rahmanin johtama politiikka pyrki yhdistämään maan eri väestönosat, mutta 1960-luvun loppupuolella UMNO:n, MCA:n ja MIC:n koalitiohallitus sai yhä vähemmän tukea. Hallituksen ajama monikulttuurisuusaate ei saanut juuri kannatusta. Kiinalaisväestö muodosti Malesian vauraimman väestönosan, mikä katkeroitti malaijiväestöä. Malaijien oikeuksien puolustamista ajanut Malaijien Islamilainen Puolue, "(Partai Islam Sa Melayu)" PAS, sai yhä enemmän kannatusta. Kiinalaisen väestönosan keskuudessa kasvoi myös tyytymättömyys maan hallintoon ja Demokraattinen Toimintapuolue, "(Democratic Action Party)" DAP, kasvatti kiinalaisväestön keskuudessa suosiotaan, koska kiinalaiset kokivat että MCA ei ajanut kiinalaisten oikeuksia tarpeeksi tehokkaasti.


title: Malesian historia

text: UMNO:n, MCA:n ja MIC:n allianssi sai vuoden 1969 vaaleissa vain 48% äänistä, mutta se riitti pitämään puolueiden yhteenliittymän hallituksessa. DAP ja PAS saivat molemmat myös paljon kannatusta. Vaalien jälkeen DAP:n paraati Kuala Lumpurissa päättyi verisesti, kun kiinalais- ja malaijiryhmät ottivat yhteen 13. toukokuuta 1969. Mellakoissa sai surmansa lähes 200 ihmistä ja kiinalaisten omistamia kiinteistöjä poltettiin. Verilöylyn jälkeen maahan julistettiin hätätila, maan parlamentti hajotettiin ja Tunku Abdul Rahman erosi pääministerin paikalta. Hänen virkaansa astui varapääministerinä toiminut Abdul Razak. Razak kuoli vuonna 1976 ja hänen tilalleen valittiin Hussein Onn.


title: Malesian historia

text: Malesian politiikkaa muutettiin vuoden 1969 verilöylyn jälkeen. Maassa kiellettiin keskustelu yhteiskunnallisesti aroista aiheista, kuten malaijien erityisasemasta ja malaijin kielen tai sulttaanien asemasta, myös hallituksen kritisointi kiellettiin. Vuonna 1971 uusi hallituskoalitio astui virkaansa. UMNO:n rinnalle muodostettiin laaja kansallisrintama, johon kuului useita vähemmistöpuolueita. Maan uusi politiikka pyrki tasaamaan eroja eri väestönosien välillä. Maassa luotiin muun muassa erilaisia kiintiöitä, jotka suosivat malaijien nimittämistä korkeampiin virkoihin ja malaijiomisteisia yrityksiä. Politiikan johdosta kiinalaisväestön oli vaikeampaa päästä hallintovirkoihin tai yliopistoihin. 1970-luvulla monet kiinalaiset muuttivat pois Malesiasta.


title: Malesian historia

text: Vuoden 1981 vaalien jälkeen maan pääministeriksi nousi Mahathir Mohamad. Vuoden 1969 mellakoiden jälkeen Mahathir oli erotettu UMNO:sta, sillä hän oli arvostellut maan hallintoa liian feodaalisuuden takia. Valtaan noustuaan Mahathir kavensi sulttaanien valtaoikeuksia, joiden joukosta valitaan maan kuningas. Mahathirin aikana Malesiaan laadittiin pitkän tähtäimen kehityssuunnitelma, "wawasan 2020", jonka tavoitteena oli luoda Malesiasta täysin teollistunut maa vuoteen 2020 mennessä. Maassa kehitettiin kumiteollisuutta ja raskasta teollisuutta, kuten autonvalmistusta. Teollisuustuotteiden vienti kasvoi ja maa koki Mahathirin virkakauden aikana taloudellisen nousukauden ja Malesiasta tuli kehittyvä teollisuusvaltio. Köyhyysrajan alapuolella elävä väestönosa kutistui 50 prosentista alle kymmeneen prosenttiin ja bruttokansantuote kolminkertaistui. Hänen aikanaan korostettiin Malesian riippumattomuutta länsimaista ja suosittiin aasialaisia arvoja. Kehittymistä vauhditti Yhdysvaltain antama tuki kommunismin vastaisille maille ja japanilaiset yritykset, jotka siirsivät tuotantoaan Malesiaan.


title: Malesian historia

text: Mahathirin pääministerikaudella Malesian hallinto muuttui autoritaariseen suuntaan, sillä hän uskoi että talouskasvu ja hyvinvointi voidaan saavuttaa ilman länsimaistyyppistä demokratiaa, ja että Malesian tyyppisessä monikulttuurisessa valtiossa etniset jännitteet pysyvät paremmin kurissa kun demokratia on rajoitetumpaa. Mahathir nautti suurta kansansuosiota talouskasvun takia ja hänen noudattamansa politiikka myös suosi malaijiväestöä. Mahathir hallitsi ilman varteenotettavaa oppositiota, ja hallinnon arvostelijoita ja toisinajattelijoita pidätettiin. Mahathir varoi myös suosimasta malaijiväestöä liikaa, jotta hänen suosionsa maan kiinalais- ja intialaisväestön keskuudessa säilyisi.


title: Malesian historia

text: Aasian talouskriisin aikaan vuonna 1997 Malesian talous romahti, mikä johti Mahathirin hallinnon suosion putoamiseen. Mahathirin entinen yhteistyökumppani Anwar Ibrahim yhtyi hallinnon arvostelijoihin. Mahathir syrjäytti Anwarin varapääministerin paikalta ja myöhemmin tämä pidätettiin ja vangittiin tekaistuin syyttein. Anwar tuomittiin vuonna 1999 kuudeksi vuodeksi vankeuteen korruption takia ja seuraavana vuonna hän sai yhdeksän vuoden lisätuomion homoseksuaalisuuden harjoittamisen takia. Anwarin tueksi järjestettiin mielenosoituksia ja lopulta vetoomustuomioistuin kumosi hänen jälkimmäisen tuomionsa. Mahathir erosi lopulta vapaaehtoisesti pääministerin paikalta 22 vuoden virassaolon jälkeen vuonna 2003 ja vetäytyi eläkkeelle. Hänen seuraajakseen nimettiin UMNO:n Abdullah Ahmad Badawi. Anwar vapautui vuonna 2004, mihin uusi pääministeri oli osaltaan vaikuttamassa.


title: Malesian historia

text: Abdullah Badawin virkaanastumisen jälkeisenä vuonna 2004, hänen johtamansa hallituskoalitio Barisan Nasional voitti vaalit ylivoimaisesti. Badawin pääministerikaudella maan talous lähti talouskriisin jälkeen taas nousuun, mikä nosti kansan elintasoa. Myös Mahathirin aikakaudella aloitettua kehitysprojektia voitiin taas jatkaa. Anwar palasi vapautumisensa jälkeen politiikkaan ja johti opposition vaalivoittoon vuonna 2008. Vaaleissa Abdullah Badawin johtama Barisan Nasional säilytti yksinkertaisen enemmistön, mutta menetti kahden kolmasosan enemmistön, jonka se olisi tarvinnut perustuslakien muuttamiseen. Huonon vaalimenestyksen takia Abdullah Badawi väistyi virasta ja pääministeriksi tuli hänen entinen varamiehensä Najib Razak huhtikuussa 2009.


title: Malesian historia

text: Myös Najib Razakin pääministerikaudella maa on kohdannut talousvaikeuksia kansainvälisen finanssikriisin vuoksi. Malesia on kuitenkin selvinnyt Aasian maista parhaiten talouden taantumasta ja talous on ollut hienoisessa kasvussa. Malesia on Mahathirin aikakaudesta lähtien noussut vähitellen Aasian merkittävien talousmaiden joukkoon. Maan vahvan kasvun vertauskuvana on pidetty Kuala Lumpuriin rakennettua öljy-yhtiö Petronasin kaksoistornia.


title: Djahanka

text: Djahanka on Guineassa puhuttu mandelainen kieli. Se on läheistä sukua mandinkan kielelle ja eri murteiden jako näiden kielten välillä ei ole yksikäsitteistä. "Ethnologue" laskee Senegalissa ja Guinea-Bissaussa puhutun djahankan yhdeksi mandinkan alle luokiteltavan länsimaninkakaknin kielen murteeksi, kun taas Guinean djahanka on oma erillinen kielensä. Guinean djahankaa puhuu äidinkielenään 29 500 ihmistä.


title: Mogofin

text: Mogofin eli mikifore on Guineassa puhuttu mandelainen kieli. Sitä puhuu äidinkielenään 20 000 ihmistä. Mogofinin ja sen läheisimmän sukukielen kakaben puhujat ymmärtävät toisiaan, mutta kielien puhujat asuvat maantieteellisesti erillään. Muita mogofinin sukukieliä ovat mandinka, lele ja kuranko.


title: Edelleen Alice

text: Edelleen Alice () on vuonna 2014 ensi-iltansa saanut Wash Westmorelandin ja Richard Glatzerin ohjaama ja käsikirjoittama draamaelokuva. Se perustuu Lisa Genovan samannimiseen menestysromaaniin vuodelta 2007. Julianne Moore näyttelee kielitieteen professoria, jolla todetaan Alzheimerin tauti hänen täytettyään 50 vuotta. Hänen miestään Johnia näyttelee Alec Baldwin. Kristen Stewart, Kate Bosworth ja Hunter Parrish näyttelevät heidän lapsiaan Lydiaa, Annaa ja Tomia.


title: Edelleen Alice

text: Elokuva sai ensi-iltansa Toronton elokuvajuhlilla 8. syyskuuta 2014.


title: Saafi-saafi

text: Saafi-saafi on Senegalissa puhuttu nigeriläis-kongolainen kieli. Se kuuluu cangin-kielten alaryhmään yhdessä leharin, palorin, noonin ja ndutin kanssa. Saafi-saafi on ryhmänsä puhutuin kieli; sillä on 200 000 äidinkielistä puhujaa ja puhujien määrä on kasvussa. Saafi-saafin puhujat, samoin kuin muiden cangin-kielten ja sererin puhujat, kutsuvat itseään serereiksi.


title: Saafi-saafi

text: Saafi-saafia voidaan kirjoittaa arabialaisilla tai latinalaisilla kirjaimilla. Äidinkielenään saafi-saafia puhuvista kuitenkin vain noin prosentti on lukutaitoisia.


title: Saafi-saafi

text: Saafi-saafista tehtiin yksi Senegalin kansalliskielistä lokakuussa 2005.


title: Mwani

text: Mwani on Mosambikissa puhuttu bantukieli, jota puhuu äidinkielenä 100 000 ihmistä ja toisena kielenä noin 20 000. Se on swahilin läheinen sukukieli. Mwania voidaan kirjoittaa arabialaisilla tai latinalaisilla kirjaimilla.


title: Dhatki

text: Dhatki on indoarjalainen kieli, jota puhutaan Pakistanissa Sindhin provinssin itäosassa ja Intiassa Rajasthanin osavaltion länsiosassa. Se on läheistä sukua marwarille ja radžastanille. Vuonna 2000 dhatkilla oli 132 000 äidinkielistä puhujaa Pakistanissa ja 16 400 Intiassa.


title: Ilmatar (albumi)

text: Ilmatar on suomalaisen kansanmusiikkiyhtyeen Värttinän vuonna 2000 ilmestynyt kahdeksas studioalbumi. Saksalaisen BMG-levy-yhtiön julkaiseman albumin tuotti ranskalainen muusikko ja säveltäjä Hughes de Courson. Vierailijana levyllä esiintyy muun muassa Ismo Alanko, joka esittää manauksen kappaleessa "Äijö". Ilmatarta on pidetty tunnelmaltaan vakavamielisempänä kuin Värttinän aikaisempia albumeita. Se on myös saanut paljon vaikutteita kalevalaisesta runolauluperinteestä ja lisäksi Ilmattarella on hyödynnetty itkuvirsiä. Kappaleessa "Meri" on pätkä vuonna 1959 nauhoitettua unkarilaista itkuvirttä. Uusina jäseninä levyllä ovat mukana laulaja Riikka Väyrynen ja haitaristi Markku Lepistö.


title: Ilmatar (albumi)

text: Vuonna 2011 ranskalaiset hop-hop-ryhmät Sniper ja Sexion d'Assaut samplasivat Ilmattaren kappaletta "Käppee" omaan "Blood Diamonz" -nimiseen kappaleeseensa.


title: Trash (vuoden 2014 elokuva)

text: Trash on vuonna 2014 ensi-iltansa saava Stephen Daldryn ohjaama draamaelokuva. Se perustuu Andy Mulliganin samannimiseen romaaniin vuodelta 2010. Elokuvan pääosissa ovat Rooney Mara, Martin Sheen, Wagner Moura ja Selton Mello.


title: Trash (vuoden 2014 elokuva)

text: Elokuvan Suomen ensi-ilta oli 28. marraskuuta 2014.


title: Bhadrawahi

text: Bhadrawahi on Intiassa Jammu ja Kashmirin osavaltiossa Bhadarwahin kaupungin ympäristössä puhuttu paharikieli. Sen läheisiin sukukieliin kuuluvat muun muassa gaddi ja chambeali. Bhadrawahia puhui vuonna 2002 äidinkielenään 53 000 ihmistä. Kieltä käytetään aktiivisesti, vaikka sen puhujat elävätkin erittäin monikielisellä alueella. Bhadrawahin puhujat käyttävät ulkopuolisten kanssa hindiä, kašmiria tai urdua. Monikielisestä ympäristöstä johtuen monet puhujista ovat kaksikielisiä.


title: Luettelo 2010-luvun miehitetyistä avaruuslennoista

text: Tämä on luettelo 2010-luvun miehitetyistä avaruuslennoista.


title: Kaksi päivää, yksi yö

text: Kaksi päivää, yksi yö () on vuonna 2014 ensi-iltansa saanut Dardennen veljesten ohjaama draamaelokuva. Elokuva kertoo Sandrasta, joka miehensä kanssa yrittää vakuuttaa työkaverinsa uhraamaan bonuksensa, jotta saisi pitää työpaikkansa. Sandraa näyttelee Marion Cotillard.


title: Kaksi päivää, yksi yö

text:
Elokuva sai ensi-iltansa Cannesin elokuvajuhlilla 2014.
Cotillard sai roolisuorituksestaan parhaan naispääosan Oscar-ehdokkuuden.


title: Luca Antignani

text: Luca Antignani (s. 8. huhtikuuta 1976 Alatri) on italialainen säveltäjä. Hänen tuotantonsa koostuu pääasiassa orkesteri- ja kamarimusiikkiteoksista, joita on esitetty Italian lisäksi myös Kanadassa, Ranskassa ja Romaniassa. Antignani valmistui Civica scuola di musicasta (Milano) ja Accademia Nazionale di Santa Ceciliasta (Rooma). Hänen sävellysopettajiaan olivat Alessandro Solbiati ja Azio Corghi. Hän suoritti myös orkesterinjohdon, elektronisen musiikin ja pianonsoiton opintoja. Vuosina 2001–02 Antignani osallistui IRCAMin "Cursus Annuel de Composition et Informatique Musicaleen" Pariisissa.


title: Luca Antignani

text: Antignani on saanut lukuisia palkintoja, ja hänelle ovat esittäneet sävellystilauksia Accademia Nazionale di Santa Cecilia, Le Nouvel Ensemble Moderne, Orchestre des Jeunes de la Méditerranée ja Radio France. Hänen kustantajansa on Edizioni Suvini Zerboni.


title: Oleksandr Štšetynskyi

text: Oleksandr Štšetynskyi (, ; s. 22. kesäkuuta 1960 Harkova) on ukrainalainen säveltäjä. Hän valmistui Valentin Borisovin sävellysluokalta Harkovan taideinstituutista vuonna 1983. Hän osallistui vuosina 1990 ja 1991 nuorten säveltäjien kesäkursseille Kazimierz Dolnyssä, Puolassa, ja vuonna 1992 hän sai mestarikursseilla opetusta Edison Denisovilta ja Poul Rudersilta Lerchenborgissa, Tanskassa.


title: Oleksandr Štšetynskyi

text: Štšetynskyi työskentelee vapaana säveltäjänä Harkovassa. Hän on opettanut Harkovan taideinstituutissa ja pitänyt luentoja myös Kiovan konservatoriossa. Hän on ollut mukana järjestämässä useita nykymusiikkifestivaaleja Ukrainassa ja Venäjällä.


title: Oleksandr Štšetynskyi

text: Štšetynskyin teoksia on esitetty useimmissa Euroopan maissa ja Pohjois-Amerikassa. Esittäjien joukossa ovat olleet Moskovan Helikon-ooppera, BBC National Orchestra of Wales, Varsovan filharmonikot, Maîtrise de Radio France -lapsikuoro, Arditti-jousikvartetti, Ensemble Klangforum ja sellisti Aleksandr Rudin. Štšetynskyi on saanut säveltäjäpalkintoja Itävallassa, Ranskassa, Luxemburgissa, Puolassa ja Sveitsissä. Vuonna 2000 hänelle myönnettiin Venäjän Kultainen naamio -teatteripalkinto kamarioopperasta "Annunciation". Štšetynskyin tuotantoon kuuluu soolosoitin-, kamari-, orkesteri- ja kuoromusiikkia sekä oopperoita.


title: Utu (albumi)

text: Utu on suomalaisen kansanmusiikkiyhtyeen Värttinän vuonna 2012 ilmestynyt yhdestoista studioalbumi, joka on yhtyeen ensimmäinen uutta materiaalia sisältävä levy kuuteen vuoteen. Sen on tuottanut Värttinään kolme vuotta aikaisemmin liittynyt multi-instrumentalisti Matti Kallio, joka on myös vastannut suurimmasta osasta sävellyksiä. Yhtyeen alkuperäisjäsenistä levyllä on mukana ainoastaan laulaja Mari Kaasinen. Vierailijoina levyllä ovat muun muassa saamelainen artisti Wimme Saari sekä Piirpauke-yhtyeen johtohahmona tunnettu Sakari Kukko.


title: Utu (albumi)

text: Helsingissä äänitetty albumi on masteroitu New Yorkissa, jossa ääniteknikkona toimi lukuisten tunnettujen artistien kanssa työskennellyt Alan Silverman. Suomen virallisella listalla Utu nousi ilmestymisviikollaan sijalle 12 ja myöhemmin toukokuussa World Music Charts Europe -radiosoittolistan kärkeen toisena suomalaisalbumina Piirpaukkeen "Kolin" jälkeen.


title: 6.12. (albumi)

text: 6.12. (julkaistu Yhdysvalloissa nimellä Live in Helsinki) on suomalaisen kansanmusiikkiyhtyeen Värttinän vuonna 2001 ilmestynyt livealbumi. Se on äänitetty Helsingin Savoy-teatterissa Suomen itsenäisyyspäivänä 6. joulukuuta 2000. Albumi sisältää 14 kappaletta sekä bonuksena videon "Äijö". Videolla ovat mukana Värttinään liittyneet uudet jäsenet Johanna Virtanen ja Jaska Lukkarinen, jotka korvasivat Riikka ja Marko Timosen.


title: Stephen Ward

text: Nimi Stephen Ward voi tarkoittaa seuraavia:


title: Vihma

text: Vihma voi tarkoittaa ainakin seuraavia:


title: Risto Karhula

text: Risto Karhula (s. 24. marraskuuta 1959 Suomenniemi) on suomalainen lavastaja ja käsikirjoittaja. Hän on voittanut kahdesti Jussi-palkinnon parhaasta lavastuksesta. Vuodesta 2015 lähtien Karhula on toiminut kuunnelmasarja "Tohtori Raimon" toisena käsikirjoittajana. Hän on työskenlyt freelancer-lavastajana elokuvassa ja televisiossa sekä teatterissa vuodesta 1983.


title: Kyrönmaan osuusmeijeri

text:
Kyrönmaan Osuusmeijeri on Isossakyrössä sijaitseva 1908 rakennettu meijerikiinteistö. Kiinteistössä toimi Isonkyrön Osuusmeijeri, joka muutti nimensä Kyrönmaan Osuusmeijeriksi 1984. Meijeritoiminta lakkautettiin 2008.
Meijerissä on toiminut Kyrönmaan Maatalousmuseo-osuuskunta vuodesta 2010.


title: Kyrönmaan osuusmeijeri

text: Kyrö Distillery Company -tislaamo aloitti toimintansa meijerin tiloissa vuonna 2014 ja keskittyy ruisviskin tislaamiseen. Ensimmäiset viskit valmistuivat vuonna 2017.


title: Kyrönmaan osuusmeijeri

text: Rakennuksen siluetti koristi pitkään meijerissä vuonna 1979 kehitetyn Oltermanni-juuston käärettä.


title: Trandolapriili

text: Trandolapriili (CHNO) on peptidomimeetti eli peptidien vaikutuksia matkiva orgaaninen yhdiste. Yhdiste kuuluu niin kutsuttuihin ACE-estäjiin ja sitä käytetään lääkkeenä korkean verenpaineen ja sydämen vajaatoiminnan hoidossa.


title: Trandolapriili

text: Trandolapriili on aihiolääke, joka metaboloituu maksassa aktiiviseksi dikarboksyylihapoksi trandolaprilaatiksi. Trandolaprilaatti sitoutuu angiotensiinikonvertaasiin ja on sen inhibiittori. Verenpainetta laskeva vaikutus perustuu siihen, että inhibitoitunut entsyymi ei hydrolysoi angiotensiinia pienimmiksi verisuonia supistaviksi ja siten verenpainetta kohottaviksi peptideiksi. Entsyymin toiminnan estyessä myös verenpainetta verisuonia laajentamalla laentavan bradykiniinin pilkkoutuminen pienemiksi tehottomiksi peptideiksi vähenee.


title: Trandolapriili

text: Trandolapriilia käytetään tyypillisimmin lievästi koholla olevan verenpaineenhoitoon muun muassa diabetestä ja sydämen vajaatoimintaa sairastavilla potilailla. Lääkeaineen on todettu vähentävän aikuistyypin diabetekseen usein liittyvää mikroalbuminuriaa. Trandolapriilia voidaan käyttää yhdistelmälääkkeenä verapamiilin kanssa.


title: Trandolapriili

text: Trandolapriilin haittavaikutukset ovat ACE-estäjille tyypillisiä. Näitä ovat esimerkiksi kuiva yskä, vatsakivut, huonovointisuus, huimaus ja lievä ihon kutina tai ihottuma.


title: Matka taiteen historiaan

text: Matka taiteen historiaan on Marjatta Tolosen vuonna 1998 ilmestynyt kirja länsimaisen taiteen historiasta. Teoksen kustansi Kirjayhtymä ja vuonna 2006 ilmestyneen kolmannen painoksen Tammi. Kirja perustuu 1980-luvulla julkaistuun "Pieneen taidehistoriaan", jonka toisena tekijänä oli Riitta Nikula.


title: Kyrö Distillery

text: Kyrö Distillery Company on Isossakyrössä toimiva tislaamo, joka aloitti toimintansa Kyrönmaan osuusmeijerissä vuonna 2014 ja keskittyy ruisviskin tislaamiseen. Yrityksen rekisteröity nimi on "Rye Rye Oy", jonka aputoiminimi puolestaan Kyrö Distillery Company on.


title: Kyrö Distillery

text: Tislaamon vuonna 2014 Napuen taistelun muistoksi lanseerattu Napue-gini voitti kesällä 2015 Britanniassa järjestetyn IWSC Wine and Spirits -kilpailun Gin&Tonic-sarjan. Napuen kysyntä kasvoi voiton jälkeen merkittävästi. Myös tislaamon tynnyrissä kypsytetty Koskue-gini voitti samassa tapahtumassa kultaa.


title: Kyrö Distillery

text: Kyrö Distillery Company vie tuotteitaan myös useisiin maihin Suomen ulkopuolelle. Yrityksen ensimmäiset viskit valmistuivat vuonna 2017. Se on asettanut tavoitteekseen olla 20 vuodessa maailman tunnetuin ruispohjaisten single malt -viskien tislaamo. Yrityksen on tarkoitus tuottaa viskiä 20 000 litraa ja giniä 30 000 litraa vuodessa. Ruisviski kypsytetään 16, 32 ja 62 litran uusissa amerikkalaisissa valkotammitynnyreissä.


title: Kyrö Distillery

text: Kyrön tuotteiden pakkaussuunnittelu on saanut kansainvälistä mainetta. Suunnittelutoimisto Werkligin tekemät pakkaukset olivat harvoja suomalaistöitä, jotka nousivat oman sarjansa lyhyelle listalle Cannesin mainosfestivaaleilla kesäkuussa 2015.


title: Kyrö Distillery

text: Kyrö Distillery Company nimitti Altian entisen toimitusjohtajan Antti Pankakosken yhtiön hallituksen puheenjohtajaksi 18. syyskuuta 2014 alkaen.


title: Äynun kieli

text: Äynu eli ainu (äynuksi ئهﻳنوُ, "’äynu"; lausutaan ) on Xinjiangissa Kiinassa puhuttu turkkilainen kieli, joka on läheistä sukua uiguurille. Sitä puhui vuonna 2000 äidinkielenään ihmistä. Äynussa käytetään paljon persialaista sanastoa – jopa siinä määrin, että jotkut kielitieteilijät luokittelevat sen turkkilaisten kielten sijasta iranilaiseksi kieleksi.


title: Äynun kieli

text: Äynu on pääasiassa puhekieli, eikä sitä juuri käytetä kirjoitetussa muodossa. Sitä voidaan kuitenkin kirjoittaa uiguurien käyttämällä arabialaisen kirjaimiston muunnelmalla.


title: FS Alma (1867)

text: Alma oli Ranskan laivaston vuonna 1867 vesillelaskettu puurunkoinen Alma-luokan panssarikorvetti. Alus oli palveluksensa alkuajan Kiinan asemalla ja vuonna 1881 se osallistui Tunisian miehitykseen. Alus poistettiin käytöstä 1886, mutta se myytiin vasta 1893.


title: FS Alma (1867)

text: Alus tilattiin Lorientin laivastontelakalta ja sen köli laskettiin 1. lokakuuta 1865. Alus laskettiin vesille 26. marraskuuta 1867 ja se otettiin palvelukseen vuonna 1870.


title: FS Alma (1867)

text: Alus määrättiin palvelukseen otettaessa Kiinan asemalle kontra-amiraali Duprén lippulaivaksi. Se lähti Brestistä 15. kesäkuuta 1870. Alus ajoi karille Japaninmerellä 15. heinäkuuta, jolloin sen valeköli irtosi. Saksan Ranskan sodan alettua "Alma" esti joulukuun puolestä välistä 1870 alkaen aina sodan loppuun Preussin laivaston korvettien "Hertha" ja "Medusa" pääsyn Jokohamasta merelle. Alus joutui 24. elokuuta 1871 Jokohamassa pyörremyrskyyn.


title: FS Alma (1867)

text: "Belliqueuse" vapautti 1. elokuuta 1872 "Alman" Kiinan asemalta ja alus saapui Touloniin 16. tammikuuta 1873. Se liitettiin kehityslaivueeseen 8. lokakuuta ja alus oli reservissä Cherbourgissa 1876-1881. Alus palasi palvelukseen 1. maaliskuuta 1881, jolloin se liitettiin Lähi-idän laivueeseen. Alus tulitti 6.-16. heinäkuuta Tunisian satamakaupunki Sfaxia Ranskan miehittäessä Tunisian. Alus palautettiin Cherbourgissa reserviin 8. tammikuuta 1883. Alus todettiin palveluskelvottomaksi 12. maaliskuuta 1886 ja se myytiin toukokuussa 1893 129 000 francilla.


title: Hämeen Osuusteurastamo

text: Hämeen Osuusteurastamo (HOT) perustettiin vuonna 1949, ja sen toimialue oli Pirkanmaa ja Pohjois-Häme ja keskuspaikkana Tampere. Teurastamon, leikkaamon, makkaratehtaan ja einestehtaan käsittävä uusi tuotantolaitos ja pääkonttori valmistui vuonna 1962 Raholan teollisuusalueelle.


title: Hämeen Osuusteurastamo

text: Hämeen Osuusteurastamon toiminta itsenäisenä yrityksenä päättyi, kun se vuoden 1972 alussa sulautui naapuriinsa Satakunnan Osuusteurastamoon. HOT:llä oli tuolloin 4 359 lihantuottajajäsentä ja 233 työntekijää. Raholan tehdas tunnettiin siitä lähtien SOT:n Tampereen tuotantolaitoksena.


title: Hämeen Osuusteurastamo

text: Vuoden 1989 alussa SOT fuusioitui Lounais-Suomen Osuusteurastamoon, ja Raholasta tuli osa LSO:n teollisuutta (=nykyinen HKScan Oyj). Lihaleikkaamon toiminta jatkui, mutta teurastamo lopetettiin ja tilalle rakennettiin tavaraterminaali.


title: Hämeen Osuusteurastamo

text: Leikkaamo ja terminaali olivat käytössä kesäkuuhun 2008, jolloin koko toimipaikka suljettiin. Kiinteistön tonttipinta-ala oli noin 3,4 hehtaaria.


title: Hämeen Osuusteurastamo

text: Tehtaalla työskenteli LSO:n/HKScanin aikana 155 henkeä vuonna 1989 ja 184 henkeä vuonna 2002.


title: Frans Timmermans

text: Franciscus Cornelius Gerardus Maria (Frans) Timmermans (s. 6. toukokuuta 1961 Maastricht) on alankomaalainen työväenpuolueen poliitikko, joka on toiminut vuodesta 2014 sääntelyn parantamisesta, toimielinten välisistä suhteista, oikeusvaltion periaatteista ja EU:n perusoikeuskirjasta vastaavana komissaarina Euroopan komissiossa. Aiemmin Timmermans oli Hollannin ulkoministeri vuodesta 2012.


title: Frans Timmermans

text: Timmermans valittiin ensimmäisen kerran Alankomaiden parlamenttiin vuonna 1998. Ennen uraansa politiikassa Timmermans toimi muun muassa diplomaattina. Vuosina 1980–1985 hän opiskeli Ranskan kieltä ja kirjallisuutta Nijmegenin Radboud-yliopistossa ja vuosina 1984–1985 eurooppalaista lakia ja Ranskan kirjallisuutta Nancyn yliopistossa Ranskassa.


title: Frans Timmermans

text: Timmermans on naimisissa ja hänellä on neljä lasta.


title: FS Armide (1867)

text: Armide oli Ranskan laivaston vuonna 1867 vesillelaskettu puurunkoinen Alma-luokan panssarikorvetti. Alus osallistui Ranskan–Saksan sotaan vuosina 1870-1871, jonka jälkeen se oli Välimerellä ja Kauko-Idässä ennen palveluksesta poistoaan vuonna 1880. Alus tuhoutui maalilaivana vuonna 1886.


title: FS Armide (1867)

text: Alus tilattiin Rochefortin laivastontelakalta ja sen köli laskettiin vuonna 1865. Alus laskettiin vesille 24. huhtikuuta 1867 ja se otettiin palvelukseen 20. heinäkuuta 1870.


title: FS Armide (1867)

text: Alus määrättiin heti valmistuttuaan reserviin Brestissä. Alus otettiin palvelukseen 20. heinäkuuta 1870, jolloin se sijoitettiin Ranskan–Saksan sodassa Itämeren laivueeseen. Laivueen tehtävänä ollut Saksan satamien saarto keskeytettiin 16. syyskuuta ja alukset palasivat Cherbourgiin. "Armide" poistettiin palveluksesta 1. marraskuuta, mutta se palautettiin palvelukseen jo 21. tammikuuta 1871 estämään Preussin laivaston korvetin "SMS Arconan" pääsy merelle Lissabonista. Sotatoimien päätyttyä alus siirrettiin Välimerelle, missä se oli aina vuoteen 1873.


title: FS Armide (1867)

text: Alus poistettiin palveluksesta Toulonissa 28. lokakuuta 1873, jonka jälkeen sen aseistus supistettiin kuuteen tykkiin. Alus palautettiin palvelukseen Lähi-Idän laivueen lippulaivaksi 25. elokuuta 1874. Se oli Algerissa 19. syyskuuta 1875 ja alus siirrettiin reserviin joulukuussa 1875 Brestissä. Alus palautettiin palvelukseen vuonna 1877 Kiinan laivueeseen kontra-amiraali Duburquoisin lippulaivaksi ja se lähti Brestistä 17. tammikuuta 1878. Alus vapautti sisaraluksensa "Thétiksen" tehtävistään 22. tammikuuta 1880 Singaporessa. "Armide" poistettiin palveluksesta 17. maaliskuuta 1880 Toulonissa ja se poistettiin alusluettelosta 25. lokakuuta 1882. Alus oli tykistömaalina maaliskuussa 1886, jolloin aluksen uppoaminen oli estetty tynnyrein. Alus jätettiin tuuliajolle ja joukko aluksia ampui sitä jopa 5 000 metrin päästä, jonka jälkeen hylky hinattiin takaisin satamaan tutkittavaksi.


title: Kaarlo Tarkka

text: Kaarlo Johannes "Kalle" Tarkka (s. 27. maaliskuuta 1937 Tampere) on suomalainen aktiiviuransa lopettanut koripalloilija.


title: Kaarlo Tarkka

text: Tampereen Kiertäjien kasvatti Tarkka pelasi kasvattajaseurassaan yhteensä kolmena SM-sarjakautena vuosien 1957–1964 välillä. Vuosina 1964–1966 hän pelasi kaksi kautta SM-sarjaa Tampereen Pyrinnössä. Kauden 1964–1965 Tarkka pelasi uransa parhaalla, 11,6 pisteen keskiarvolla.


title: Kaarlo Tarkka

text: Nuorempana Tarkka harrasti myös jalkapalloa ja jääkiekkoa. Hän työskenteli liikkeenharjoittajana.


title: Šabaki

text: Šabaki eli šabak on Irakissa Mosulin kaupungin ympäristössä asuvien šabakien puhuma iranilainen kieli. Se on läheistä sukua zazalle ja guranille. Vuonna 1989 šabakin äidinkielisten puhujien määrän arvioitiin olevan noin . Kieltä kirjoitetaan arabialaisilla kirjaimilla.


title: Jaakko Paju

text: Jaakko Otto "Jaska" Paju (s. 23. heinäkuuta 1936 Tampere) on suomalainen aktiiviuransa lopettanut koripalloilija.


title: Jaakko Paju

text: Pispalan Tarmon kasvatti Paju pelasi kasvattajaseurassaan kaksi SM-sarjakautta vuosina 1953–1954, jälkimmäisen uransa parhaalla, 14,7 pisteen keskiarvolla. Kauden 1957 Paju pelasi SM-sarjaa Tampereen Kiertäjissä, jonka perustajajäseniin hän kuului. Kaudet 1958 ja 1959 Paju pelasi aiempaa pienemmässä roolissa Helsingin Jyryssä voittaen SM-pronssia kaudella 1958. Kauden 1961 Paju pelasi SM-sarjaa Kiertäjissä.


title: Jaakko Paju

text: Paju työskenteli putkiasentajana.


title: Pentti Paju

text: Pentti Akseli Paju (s. 1. helmikuuta 1929 Tampere) on suomalainen aktiiviuransa lopettanut koripalloilija.


title: Pentti Paju

text: Pispalan Tarmon kasvatti Paju pelasi kasvattajaseurassaan kolme SM-sarjakautta vuosina 1952–1954, viimeisen uransa parhaalla, 8,2 pisteen keskiarvolla. Kauden 1957 Paju pelasi SM-sarjaa Tampereen Kiertäjissä. Kaudet 1958 ja 1959 Paju pelasi aiempaa pienemmässä roolissa Helsingin Jyryssä voittaen SM-pronssia kaudella 1958. Hän toimi myöhemmin valmentajana Raholan Pyrkivässä.


title: Pentti Paju

text: Paju työskenteli työmiehenä.


title: Jussi Rinne

text: Jussi Rinne on suomalainen aktiiviuransa lopettanut koripalloilija.


title: Jussi Rinne

text: Rinne pelasi miesten SM-sarjaa Tampereen Kiertäjissä yhteensä kolme kautta vuosien 1957–1964 välilä. Kauden 1963–1964 Rinne pelasi SM-sarjauransa parhaalla, 14,1 pisteen keskiarvolla.


title: Richard E. Grant

text: Richard E. Grant (oikealta nimeltään Richard Esterhuysen, s. 5. toukokuuta 1957 Mbabane, Swazimaa) on englantilainen näyttelijä, käsikirjoittaja ja ohjaaja. Grant on esiintynyt urallaan yli kahdeksassakymmenessä elokuvassa ja televisio-ohjelmassa.


title: Richard E. Grant

text: Vuonna 2005 sai ensi-iltansa Grantin käsikirjoittama ja ohjaama pitkä näytelmäelokuva "Wah-Wah". Se perustuu väljästi hänen omiin lapsuudenkokemuksiinsa Swazimaassa, jonka opetusministerinä hänen isänsä toimi.


title: Richard E. Grant

text: Vaikka Grant on esittänyt urallaan monia juoppoja, hän on täysin raitis. Hänen elimistönsä ei tuota entsyymiä, jota tarvitaan aineenvaihdunnassa alkoholin käsittelemiseksi. Hän on myös ateisti.


title: Richard E. Grant

text: Grant meni naimisiin äänenkäytön kouluttajan Joan Washingtonin kanssa 1986.


title: Goaria

text: Goaria on Pakistanin Sindhin provinssissa puhuttu indoarjalainen kieli. Sen läheisiä sukukieliä ovat marwari ja radžastani. Goariaa puhui vuonna 2000 äidinkielenään ihmistä.


title: The Judge

text: The Judge on vuonna 2014 ensi-iltansa saanut David Dobkinin ohjaama draamaelokuva. Sen pääosissa ovat Robert Downey Jr., Robert Duvall, Vera Farmiga, Vincent D'Onofrio, Dax Shepard, Jeremy Strong, Sarah Lancaster ja Billy Bob Thornton.


title: The Judge

text: Elokuva sai ensi-iltansa Toronton elokuvajuhlilla 8. syyskuuta 2014. Suomessa ensi-ilta oli 28. marraskuuta 2014.


title: Timo Juojärvi

text: Timo Juojärvi (13. kesäkuuta 1935 Tampere – 24. maaliskuuta 2018 Tampere) oli suomalainen soutu-urheiluvaikuttaja, soutaja, koripalloilija ja koripallovalmentaja. Amurin kaupunginosassa liikunnallisen lapsuuden viettänyt Juojärvi harrasti nuoruudessaan soutua, koripalloa ja maastohiihtoa. Hän voitti soudussa useita Suomen mestaruuksia, muun muassa Tampereen ensimmäisen yleisen sarjan Suomen mestaruuden yhdessä parinsa Erkki Nykäsen kanssa vuonna 1960. Koripalloa hän sekä pelasi että valmensi miesten pääsarjatasolla.


title: Timo Juojärvi

text: Koripallosta Juojärvi innostui saatuaan lahjaksi hieman tavallista suuremman kumipallon, jota hän alkoi heittää kotikorttelinsa huoltorakennuksen nuohoojaa varten tehtyjen tikkaiden rautaiseen lenkkiin. Juojärvi pelasi koripalloa Tampereen Kiertäjissä yhteensä kolme SM-sarjakautta vuosina 1957–1964 parhaimmillaan 6,4 pisteen keskiarvolla. Kauden 1961 Juojärvi toimi myös Kiertäjien päävalmentajana.


title: Timo Juojärvi

text: Juojärvi toimi tamperelaisen soutuseura Takon Soutajien seura-aktiivina ja Suomen Soutuliiton toimissa. Ansioistaan hänelle myönnettiin vuonna 2008 Liikuntakulttuurin ja urheilun kultainen ansioristi.


title: Timo Juojärvi

text: Juojärvi oli mukana muun muassa Hatanpään soutukeskuksen suunnittelussa ja rakentamisessa, Kaukajärven soutustadionin perustamisessa ja Tampereella järjestettyjen lajin nuorten ja aikuisten arvokisojen taustavaikuttajana.


title: Timo Juojärvi

text: Juojärvi teki työuransa muun muassa Suomen Trikoolla, missä hän kiinnostui soudusta, Roihun Kenkätehtaalla ja Takolla josta eläköityi. Hänen perheeseensä kuuluivat Lea-vaimo ja kaksi lasta. Lapsista Tero-poika kilpaili soudussa ja Eevastiina-tytär pelasi koripalloa.


title: Timo Juojärvi

text: Juojärvi kuoli 82-vuotiaana 24. maaliskuuta 2018.


title: Gurgula

text: Gurgula on Pakistanin Sindhin provinssissa puhuttu indoarjalainen kieli. Se on läheistä sukua gheran kielelle. Gurgulaa puhui vuonna 2000 äidinkielenään ihmistä.


title: Elsa Aarni

text: Elsa Gustafva Aarni (19. marraskuuta 1890 Tampere – 22. lokakuuta 1969) oli suomalainen näyttelijä.


title: Elsa Aarni

text: Elsa Aarnin vanhemmat olivat kirjuri August Wallenius (Vanamo) ja Fanny Fihlman. Ennen teatteriuraansa hän toimi jonkin aikaa liikeapulaisena. Varojen puutteessa Aarnin teatteritaiteelliset opinnot jäivät yhteen lukukauteen Suomen Kansallisteatterin oppilaskoulussa.


title: Elsa Aarni

text: Aarni oli kiinnitettynä Tampereen Teatteriin vuosina 1909 sekä 1918–1925 ja 1940–1947. Kaudella 1909–1910 hän näytteli Tampereen Työväen Teatterissa ja vuosina 1911–1917 kiertuenäyttelijänä. Kauden 1926–1927 Aarni näytteli helsinkiläisen Kansan Näyttämön riveissä. Vuosina 1929–1940 hän työskenteli Kotkan Näyttämöllä näyttelijänä ja ohjaajana.


title: Elsa Aarni

text: Aarnin näyttämötehtäviä olivat muun muassa Kirsti ja Elina "Elinan surmassa", Katri ja Sigrid "Daniel Hjortissa" ja rouva Tabret näytelmässä "Pyhä liekki". Hänen rooleihinsa lukeutuivat niin ikään Loviisa Hella Wuolijoen näytelmissä "Niskavuoren naiset" ja "Niskavuoren leipä", Vappo näytelmässä "Anu ja Mikko" sekä Gina Henrik Ibsenin näytelmässä "Villisorsa".


title: Elsa Aarni

text: Aarni ohjasi muun muassa näytelmät "Tapahtui kaukana", "Onni alkaa huomenna" ja "Poikani pääkonsuli".


title: Elsa Aarni

text: Elsa Aarni avioitui teatterinjohtaja Kaarlo Aarnin kanssa 1918. Liitto päättyi Kaarlo Aarnin kuolemaan 1954. Hänellä oli lapset Leena (s. 1918), Maisa (s. 1921) ja Pentti (s. 1925).


title: Mikko Mustonen (koripalloilija)

text: Mikko Mustonen on suomalainen aktiiviuransa lopettanut koripalloilija ja koripallovalmentaja.


title: Mikko Mustonen (koripalloilija)

text: Mustonen pelasi Tampereen Kiertäjissä yhteensä kolme SM-sarjakautta vuosina 1957–1964 parhaimmillaan 3,1 pisteen keskiarvolla. Kauden 1963–1964 Mustonen toimi myös Kiertäjien päävalmentajana.


title: Hindko

text: Hindko on Pakistanissa Punjabin ja Khyber Pakhtunkhwan provinsseissa puhuttu kieli, joka sijoittuu indoarjalaisten kielten murrejatkumossa itäpandžabin ja sindhin väliin. Hindko luokitellaan osaksi lahndaa ja sen läheisiä sukukieliä ovat saraiki ja pahari-potwari. Hindkon puhujia on Pakistanissa noin kolme miljoonaa.


title: Hindko

text: Kieli voidaan jakaa pohjois- ja etelähindkoon, joista molemmilla on vielä omia murteita.


title: Puolan ralli 2014

text: Puolan ralli 2014 (sponsorinimeltään Lotos Rally Poland 2014) oli kauden 2014 seitsemäs MM-ralli, joka ajettiin 26.–29. kesäkuuta. Kilpailun päätukikohtana toimi Mikolajki. Rallin voittajaksi ajoi hallitseva maailmanmestari, Volkswagenin Sébastien Ogier.


title: Puolan ralli 2014

text: Vuoden 2014 kilpailu oli järjestyksessään historian 71. Puolan ralli.


title: Puolan ralli 2014

text: Reitti sisälsi 24 erikoiskoetta, joiden yhteispituus oli 336,64 kilometriä.


title: Puolan ralli 2014

text:
Toisena kilpailupäivänä reitti kulki myös naapurimaa Liettuan puolella EK:illa 5–8. Liettuassa päästiin lopulta ajamaan kuitenkin vain kaksi erikoiskoetta, kun EK:t 7 ja 8 jouduttiin perumaan.
Kilpailuun osallistui yhteensä 68 autokuntaa, joista maaliin selvisi 52.


title: Puolan ralli 2014

text: Power Stage -erikoiskokeena toimi kisan päättänyt Baranowo 2 (14,90 km).


title: FS Atalante (1868)

text: Atalante oli Ranskan laivaston vuonna 1868 vesillelaskettu puurunkoinen Alma-luokan panssarikorvetti. Alus osallistui Ranskan–Saksan sotaan vuosina 1870-1871, se tulitti tykein Vietnamin linnakkeita Thuan Anin taistelussa vuonna 1884 ja alus osallistui Ranskan–Kiinan sotaan vuosina 1884-1885. Alus siirrettiin Saigonissa reserviin vuonna 1885 ja se upposi kaksi vuotta myöhemmin ollessaan edelleen Saigonissa.


title: FS Atalante (1868)

text: Alus tilattiin Cherbourgin laivastontelakalta ja sen köli laskettiin kesäkuussa 1865. Alus laskettiin vesille 9. huhtikuuta 1868 ja se otettiin palvelukseen vuonna 1869.


title: FS Atalante (1868)

text: Alus sijoitettiin valmistuttuaan reserviin Brestissä 11. heinäkuuta 1869. Alus otettiin palvelukseen 23. helmikuuta 1870, jolloin se sijoitettiin kehityslaivueeseen ennen siirtoaan Itämeren laivueeseen heinäkuussa Ranskan–Saksan sodan alettua. Laivueen tehtävänä ollut Saksan satamien saarto keskeytettiin 16. syyskuuta ja alukset palasivat Cherbourgiin. Alus siirrettiin reserviin marraskuussa, mutta se palautettiin palvelukseen jo seuraavana vuonna.


title: Omara Portuondo

text: Omara Portuondo Peláez (s. 29. lokakuuta 1930 Havanna, Kuuba) on maailmankuulu kuubalainen laulaja, jolla on sooloura sekä esiintymisiä varsin monissa kokoonpanoissa.


title: Omara Portuondo

text: Omara Portuondo kertoo oppineensa ensimmäiset laulut perheeltään, johon laulu ja musiikki ovat kuuluneet olennaisena osana. Esimmäinen julkinen esiintyminen hänellä oli vuonna 1945 Tropicana-klubilla Havannassa. Vuonna 1947 hän liittyi sisarensa Haydeen kanssa pianisti Frank Emilio Flynnin johtamaan "Loquibambia Swing" -nimiseen yhtyeeseen ja vuonna 1952 lähti käyntiin pianisti Aida Diestron johtaman neljän naisen vokalistiryhmä "Quarteto las d'Aida", joka esiintyi viisitoista vuotta ja kiersi Yhdysvaltojakin. Kun Kuuban ja Yhdysvaltojen diplomaattisuhteet katkesivat 1967 ja monet kuubalaiset laulajat olivat poistuneet maasta, alkoi Omara Portuondon sooloura. Hän on käynyt useita kertoja Suomessakin 1970-luvulta lähtien. Vuonna 2011 hän esiintyi Helsingissä Buena Vista Social Clubin kanssa.


title: Omara Portuondo

text: Omara Portuondo arvostaa klassista musiikkia, mutta erityisesti oman maansa perinteisen laulun melodioita ja rytmejä ja kertoo, että muusikoiden tehtävänä on luoda siihen soinnut.


title: Omara Portuondo

text: Omara Portuondo on levyttänyt useasti. Ensimmäinen soololevy oli "Maria Neagra" vuonna 1959. Vielä vuonna 2008 ilmestyi "Gracias" ja vuonna 2011 yhdessä "Omara & Chucho" yhdessä pianisti Chucho Valdésin kanssa.


title: Sebastian Moberg

text: Sebastian Moberg (s. 24. helmikuuta 1996 Espoo) on suomalainen jääkiekkopuolustaja, joka edustaa Mestis-joukkue Kokkolan Hermestä.


title: Sebastian Moberg

text: Moberg on Grankulla IFK:n kasvatti. Hän siirtyi 15-vuotiaana Espoo Bluesin C-nuoriin kaudeksi 2011–2012 ja nousi joukkueen kapteeniksi. Moberg pelasi pelipaikastaan huolimatta runkosarjassa yli piste per peli -tahtia tehden 30 ottelussa tehot 12+22=34, joilla hän oli Bluesin paras syöttäjä ja toiseksi paras pistemies Tatu Kanervan jälkeen. Moberg voitti myös koko C-nuorten SM-sarjan puolustajien pistepörssin. Hän voitti kauden päätteeksi C-nuorten Suomenmestaruuden. Moberg voitti kauden 2012–2013 päätteeksi B-nuorten SM-hopeaa ja kauden 2013–2014 päätteeksi A-nuorten Suomenmestaruuden.


title: Sebastian Moberg

text: Kaudeksi 2014–2015 Moberg siirtyi kolmivuotisella SM-liigasopimuksella Helsingin IFK:hon. Hän pelasi joukkueessa ensimmäisen virallisen sarjaottelunsa Mestarien liigan avauskierroksella 21. elokuuta 2014 vieraissa tanskalaista SønderjyskE Ishockeyta vastaan. Moberg pelasi HIFK:n kaikki neljä CHL-ottelua ennen SM-liigakauden alkua tehden niissä kolme syöttöpistettä. Paikka liigakauden avaukseen 11. syyskuuta 2014 Espoo Bluesia vastaan hänelle aukesi kuitenkin lähinnä Toni Söderholmin loukkaantumisen myötä. Moberg merkittiin HIFK:n ykköspuolustajapariin Lauri Taipaluksen viereen ja hän sai ottelussa jääaikaa 13.23 minuuttia. Moberg sai myös syöttöpisteen Matti Lambergin tekemään maaliin. Heikki Riihiranta valitsi hänet ottelun legendojen tähtien kakkostähdeksi. Kaikkiaan Moberg pelasi kauden aikana SM-liigassa 19 runkosarja- ja kaksi playoff-ottelua tehden yhden syöttöpisteen. CHL:ssä pelejä kertyi viisi ja niissä syntyi kolme syöttöpistettä. Hän pelasi kauden aikana myös kahdeksan ottelua lainalla Mestis-joukkue Kiekko-Vantaassa.


title: Sebastian Moberg

text: Kauden 2015–2016 kynnyksellä HIFK lainasi Mobergin Kiekko-Vantaaseen, jossa hän vietti suurimman osan runkosarjastaan pelaten 27 ottelua tehopistein 2+9=11. Moberg pelasi HIFK:ssa neljä runkosarja- ja yhden CHL-ottelun ilman tehopisteitä, kunnes seura lainasi hänet ottelukohtaisella sopimuksella junioriuraltaan tuttuun Espoo Bluesiin tammikuussa 2016. Moberg teki joukkueessa liigauransa avausmaalin 26. tammikuuta 2016 vieraissa Hämeenlinnan Pallokerhoa vastaan. Hän pelasi Bluesissa kauden loppuun.


title: Sebastian Moberg

text: Moberg ei pelannut HIFK:ssa enää viimeistä sopimuskauttaan, vaan hän siirtyi kaudeksi 2016–2017 konkurssiin ajautuneen Bluesin tilalle perustettuun Espoo Unitediin, joka siirtyi pelaamaan Mestistä. Mobergin kausi päättyi kuitenkin loukkaantumisen vuoksi runkosarjaan ja jäi vain 32 ottelun mittaiseksi. Hän voitti kauden päätteeksi Mestis-pronssia. Kaudella 2017–2018 Moberg pelasi Espoo Unitedissa loukkaantumisen vuoksi vain neljä ottelua. Kaudeksi 2018–2019 hän siirtyi jatkamaan Mestis-uraansa vuoden mittaisella sopimuksella Kokkolan Hermekseen. Joukkuetta valmentaa Mobergille Bluesin junioreista tuttu Janne Tuunanen. Moberg valittiin Mestiksen lokakuun 2018 kuukauden kentälliseen.


title: Sebastian Moberg

text: Moberg pelasi alle 18-vuotiaiden MM-kilpailuissa vuonna 2014. Yhteensä hän on pelannut neljä nuorten ja 14 poikien maaottelua.


title: Rolando Aarons

text: Rolando Aarons (s. 16. marraskuuta 1995 Kingston, Jamaika) on jamaikalaissyntyinen englantilainen jalkapalloilija, joka edustaa Valioliigassa pelaavaa Newcastle Unitedia. Pelipaikaltaan Aarons on vasen laitahyökkääjä. Maajoukkuetasolla Aarons voisi edustaa joko synnyinmaatansa Jamaikaa tai Englantia, mutta hän on sanonut haluavansa edustaa Englantia.


title: Rolando Aarons

text: Aarons teki debyyttinsä Valioliigatasolla vuoden 2014 elokuussa liigan avausottelussa Manchester Cityä vastaan tultuaan vaihdosta kentälle viimeiseksi vartiksi Yoan Gouffranin tilalle. Ensimmäisen maalinsa hän teki kahta viikkoa myöhemmin Crystal Palace FC:ta vastaan 3-3 -tasapelissä ja alusti ottelussa myös joukkuekaveri Mike Williamsonin maalin laukaisemalla ensin tolppaan, josta kimmonneen pallon Williamson laittoi maaliin. Hän pelasi kauden aikana vain neljä ottelua oltuaan pitkään loukkaantuneena.


title: Rolando Aarons

text: Aarons pelaa myös Englannin alle 20-vuotiaiden maajoukkueessa.


title: Nationale Amateur Hockey Liga

text: Nationale Amateur Hockey Liga on Itävallan kolmannen sarjatason jääkiekkoliiga.


title: Songs of Innocence (albumi)

text: Songs of Innocence on irlantilaisen rock-yhtye U2:n kolmastoista studioalbumi. Albumin pääasiallisena tuottajana työskenteli Danger Mouse, mutta sen tuottamiseen osallistuivat myös Paul Epworth, Ryan Tedder, Declan Gaffney ja Mark ”Flood” Ellis. Se julkaistiin digitaalisesti 9. syyskuuta 2014 ilmaiseksi kaikkien iTunes Storen asiakkaille. Levy-yhtiöt Island Records ja Interscope Records julkaisivat albumin myyntipainoksen CD- ja LP-formaateissa 13. lokakuuta 2014. Albumin iTunes -julkaisu teki historiaa, sillä se on mittakaavaltaan kaikkien aikojen laajin yksittäisen musiikkialbumin julkaisu.


title: Songs of Innocence (albumi)

text: U2:n edellisen albumin "No Line on the Horizonin" jälkeen yhtyeen laulaja Bono ilmaisi olevansa epävarma siitä, miten yhtye voisi pysyä yhä musiikillisesti ajankohtaisena. Vuosina 2009-2014 yhtye työskenteli kolmen eri albumiprojektin parissa, mutta albumin viimeistelystä muodostui ongelma ja sen julkaisu viivästyi useaan otteeseen. Työstettyään "Songs of Innocencea" Danger Mousen kanssa kahden vuoden ajan yhtye työskenteli Epworthin, Tedderin ja Floodin kanssa viimeistelläkseen albumin. Teemaltaan albumi vierailee yhtyeen jäsenten nuoruusvuosissa 1970-luvun Irlannissa käsitellen muun muassa lapsuuden muistoja, rakkautta ja menetyksiä. Albumia on pidetty kunnianosoituksena The Ramonesille ja The Clashille, ja Bono on kuvaillut sen olevan ”yhtyeen uran henkilökohtaisin albumi.”


title: Songs of Innocence (albumi)

text: "Songs of Innocence" sai osakseen kritisointia iTunes -julkaisumenetelmän vuoksi. Noin 81 miljoonaa iTunes-käyttäjää kuunteli albumia sen ensimmäisen kuukauden sisällä sen julkaisusta, joista noin 26 miljoonaa käyttäjää latasi albumin itselleen täysimittaisena. Albumin myyntipainos nousi Britannian albumilistan kuudenneksi ja Yhdysvaltain Billboard 200 -albumilistan yhdeksänneksi. "Rolling Stone" nimesi albumin vuoden 2014 parhaaksi, ja se huomioitiin myös parhaan rock-albumin Grammy-palkintoehdokkuudella. Sen julkaisua seurasi menestyksekäs Innocence + Experience Tour -maailmankiertue.


title: Songs of Innocence (albumi)

text: Albumi debytoi Suomen virallisen listan sijalla 10.


title: Yoan Gouffran

text: Yoan Gouffran (s. 25. toukokuuta 1986 Villeneuve-Saint-Georges) on ranskalainen jalkapalloilija, joka edustaa Valioliigassa pelaavaa Newcastle Unitedia. Pelipaikaltaan Gouffran on hyökkääjä.


title: Yoan Gouffran

text: Gouffran on SM Caenin kasvatti. Hän aloitti ammattilaisuransa seurassa vuonna 2003. Hänet palkittiin kauden 2006-2007 parhaana Ligue 2-pelaajana, kun Caen nousi Ligue 1:een. Kauden 2007-08 jälkeen jopa Arsenal FC oli kiinnostunut Gouffranista hienon Ligue 1-kauden jälkeen, mutta Gouffran pysyi Ranskassa ja siirtyi Girondins de Bordeauxiin. Ensimmäisellä kaudellaan Bordeauxissa Gouffran voitti sekä cupin että liigan mestaruuden.


title: Yoan Gouffran

text: Tammikuussa 2013 hän siirtyi Englannin valioliigassa pelaavaan Newcastle Unitediin. Vuoden 2013 loppupuolella Gouffranista tuli ensimmäinen Newcastle-pelaaja sitten Alan Shearerin ja vuoden 1997, joka onnistuu tekemään viidessä perättäisessä Valioliiga-pelissä maalin. Kaudella 2014-2015 Gouffran teki 31 pelissä vain kaksi maalia.


title: Yoan Gouffran

text: Gouffran on pelannut vuosina 2005-2008 Ranskan alle 21-vuotiaiden jalkapallomaajoukkueessa. Hänelle kertyi 22 peliä, joissa syntyi neljä maalia.


title: Petter Lybeck

text: Petter Lybeck myös Lybäck, (20. marraskuuta 1841 Kruunupyy – 22. maaliskuuta 1900 Kruunupyy) oli urkujenrakentaja ja urkuri.


title: Petter Lybeck

text: Ratkaisevaa Lybeckin uralle oli uusien urkujen hankinta Kruunupyyn seurakuntaan 1862. Hän auttoi urkujen pystytyksessä ja soitti niillä ensimmäisenä. Urkurintointa Lybeck hoiti Kruunupyyssä vuoteen 1883. Lybeck oli valtion apurahalla urkujenrakennusopissa 1878-79 ruotsalaisella P.L. Åkermanin urkutehtaalla ja valmisti lähes kymmenet urut vuosien 1872 ja 1897 välillä. Kirkkourkujen lisäksi Lybeck valmisti urkuharmooneja. Lybeck oli kiinnostunut myös puhallinmusiikista, ja 1885 hän perusti Kruunupyyn torvisoittokunnan.


title: Petter Lybeck

text: Monissa julkaisuissa Lybeckin sukunimi on muodossa Lybäck, mutta hän itse kirjoitti nimensä e:llä. Suomenkielisissä naapurikunnissa hänet tunnettiin nimellä "Lipikan-Petteri".


title: Piero Ferrari

text: Piero Lardi Ferrari (s. 22. toukokuuta 1945 Castelvetro di Modena, Italia) on automerkki Ferrarin perustajan Enzo Ferrarin toinen ja ainoa yhä elossa oleva poika. Nykyisin Ferrari toimii Ferrarin hallituksen varapuheenjohtajana ja omistaa yhtiöstä noin kymmenen prosenttia. Hän aloitti työskentelemään Ferrarilla 1970-luvulla, silloin maantieautojen parissa. Vuonna 1988 isänsä kuoleman jälkeen Ferrarista tuli Ferrarin varatoimitusjohtaja. Hän on naimisissa ja hänellä on yksi tyttö. Vuonna 2013 Ferrari sai Lorenzo Bandini -palkinnon.


title: Joni Myllyntaus

text: Joni Petri Myllyntaus (s. 2. kesäkuuta 1978 Parkano) on suomalainen aitajuoksija. Hän on edustanut vuodesta 2013 lähtien Jyväskylän Kenttäurheiljoita ja vastaa nykyisin itse omasta valmennuksestaan. Kalevan kisoista Myllyntaus on saavuttanut hopeaa 110 metrin aitajuoksussa vuonna 1998. Lisäksi hän on saavuttanut aikuisten tasolla sisäratojen SM-kisoista hopeaa 60 metrin aitajuoksussa vuonna 2001. Näiden lisäksi Myllyntauksella on mitaleita myös junioreiden sekä veteraanien SM-kisoista ja edustuksia veteraanien arvokisoista.


title: Beam (kappale)

text: Beam on yhdysvaltalaisyhtye Makon kappale. Sen julkaisi Revealed Records yhtyeen uran ensimmäisenä singlenä 16. joulukuuta 2013 ja sillä vierailee myös Angel Taylor.Kappaleen radioversion on säveltänyt Mako itse. Kappaleelle on tehty myös musiikkivideo, joka julkaistiin 19. joulukuuta 2013. Videolla näkyy Makon kokoamia fanien videoita, joita hän käski lähettämään tälle sosiaalisen median kautta. Kappaleen toistaiseksi ainoa tietoon tullut listasaavutus on Beatportin latauslistan toinen sija.


title: Beam (kappale)

text: Digitaalinen lataus


title: Vaalirikokset

text: Vaalirikokset ovat yleisiin vaaleihin ja äänestyksiin liittyviä rikoksia. Niitä koskevat säännökset sisältyvät Suomen rikoslain 14 lukuun. Vaalirikoksia ovat vaalirikos, vaalilahjonta, vilpillinen äänestäminen ja vaalituloksen vääristäminen. Vaalirikokset ovat yksi ryhmä valtiollisia rikoksia eli valtiollisen ja yhteiskunnallisen elämän perusteisiin kohdistuvia rikoksia.


title: Vaalirikokset

text: Vaalirikoksia koskeva lainsäädäntö uudistettiin vuonna 1995 rikoslain kokonaisuudistuksen toisessa vaiheessa. Suurin muutos oli sääntelyn ulottaminen kansalaisten yleisiin poliittisiin oikeuksiin entisen vaalivapauden suojaamisen lisäksi. Rikoslakiin sisällytettiin kokonaan uudet säännökset, joiden nimeksi tuli poliittisten toimintavapauksien loukkaaminen ja kokouksen estäminen. Samalla poistettiin myös vaalirikosten rangaistuksena siihen saakka ollut vaalioikeuden menettäminen.


title: Thrift Shop

text: Thrift Shop on yhdysvaltalaisen hip hop-duo Macklemoren ja Ryan Lewisin kappale. Se julkaistiin Macklemoren uran kahdeksantena sekä hänen "The Heist"-debyyttialbuminsa viidentenä singlenä 27. elokuuta 2012. Se sisältää myös Wanzin esittämiä sanoja. Kappale on sävelletty esittämään Macklemoren arvostusta kirpputoreihin ja rahansäästöön. Musiikkikriitikot yllättyivät kappaleen humoristisista sanoista sekä sosiaalisesta kritiikistä. Britanniassa kappale julkaistiin tammikuussa 2013.


title: Thrift Shop

text: Vaikka kappale julkaistiin Macklemoren oman levy-yhtiön alaisena ADAn yhteistyön alaisena, kappale oli pitkäikäinen menestys. Kappale saavutti Billboard Hot 100-listan ensimmäisen sijan ja on pelkästään Yhdysvalloissa myynyt yli seitsemän miljoonaa kopiota. Kappale on saavuttanut listan kärjen myös Isossa-Britanniassa, Irlannissa, Kanadassa, Ranskassa, Tanskassa, Alankomaissa, Australiassa ja Uudessa-Seelannissa. Kappaleeseen liittyvä musiikkivideo julkaistiin 29. elokuuta 2012. Sittemmin kappale on kerännyt YouTubessa yli 575 miljoonaa näyttökertaa ja heinäkuussa 2014 se oli sivuston viidenneksitoista katsotuin video.


title: Thrift Shop

text: Vuonna 2014 kappale voitti kaksi Grammy-palkintoa kategorioissa "Paras rap-esitys" sekä "Paras rap-kappale".


title: Salvador Brotons

text: Salvador Brotons (s. 1959 Barcelona) on espanjalainen säveltäjä ja kapellimestari. Hän syntyi musikaaliseen perheeseen ja sai huilunsoiton opetusta isältään. Hän opiskeli sittemmin huilunsoittoa, sävellystä ja orkesterinjohtoa Barcelonan kunnalliskonservatoriossa. Hänen opettajiensa joukossa olivat Antoni Ros-Marbà, Xavier Montsalvatge ja Manuel Oltra. Vuonna 1985 Brotons sai Fulbright-stipendin; hän muutti Yhdysvaltoihin, jossa hän sai musiikin tohtorin arvon Floridan osavaltionyliopistosta.


title: Salvador Brotons

text: Brotons on säveltänyt pääasiassa orkesteri- ja kamarimusiikkia. Hän on saanut lukuisia sävellyspalkintoja, kuten Espanjan kansallisorkesterin palkinnon (1977) "Neljästä kappaleesta jousille" sekä Barcelonan kaupungin palkinnon "Ensimmäisestä sinfoniasta" (1983) ja sitten myös teoksesta "Absences" (kertojalle ja orkesterille, 1986). Vuonna 1991 Brotons sai Kuningatar Sofían palkinnon orkesteriteoksesta "Virtus". Brotons on säveltänyt lukuisia tilaustöitä, ja hänen musiikkiaan on julkaistu ja levytetty Euroopassa ja Yhdysvalloissa useilla levymerkeillä.


title: Salvador Brotons

text: Brotonsista tuli vuonna 1991 Vancouverin sinfoniaorkesterin kapellimestari ja musiikillinen johtaja. Lisäksi hän on toiminut samoissa tehtävissä Vallèsin sinfoniaorkesterissa Barcelonassa (1997–2002) ja Baleaarien saarten sinfoniaorkesterissa Palma de Mallorcassa (1998–2001, 2009–). Brotons on esiintynyt vierailijana muiden muassa Etelä-Afrikan kansallisen sinfoniaorkesterin, Moskovan virtuoosien, RTVE-sinfoniaorkesterin, Málagan filharmonikkojen, Barcelonan sinfoniaorkesterin, Venezuelan Simón Bolívar -orkesterin, Montevideon filharmonikkojen, UANL-sinfoniaorkesterin (Meksiko), Pekingin sinfoniaorkesterin ja Bucheonin sinfoniaorkesterin johdossa.


title: Maailmanlaajuinen joukkovalvonta

text: Maailmanlaajuinen joukkovalvonta viittaa maarajojen yli tapahtuvaan maailmanlaajuiseen joukkovalvontaan, joka kohdistuu kokonaisiin väestöihin. Sen juuret ulottuvat 1900-luvun puoliväliin, jolloin Yhdistynyt kuningaskunta ja Yhdysvallat solmivat UKUSA-sopimuksen. Tämän sopimuksen pohjalta syntyi "ECHELON" -koodinimellä tunnettu maailmanlaajuinen valvontaverkosto vuonna 1971.


title: Maailmanlaajuinen joukkovalvonta

text: Sen olemassaoloa ei kuitenkaan tunnustettu yleisesti ennen Edward Snowdenin vuonna 2013 tekemää tietovuotoa seuranneita maailmanlaajuista joukkovalvontaa koskevia paljastuksia, jotka antoivat sysäyksen keskustelulle kansalaisoikeuksista ja yksityisyyden suojasta digitaalisessa aikakaudessa.


title: Luettelo YouTuben katsotuimmista videoista

text: Tälle sivulle on koottu luettelo YouTuben katsotuimmista videoista. Se kattaa kaksikymmentä YouTuben kaikkien aikojen katsotuinta videota.


title: Henrietta Aarnikoivu

text: Henrietta Aarnikoivu on suomalainen yrityskirjailija. Aarnikoivu on valmistunut vuonna 1997 yhteiskuntatieteiden maisteriksi Jyväskylässä.


title: Sakkovilppi

text: Sakkovilppi on rikos, jossa henkilö antaa viranomaiselle päiväsakkojen määräämistä varten tuloistaan, elatusvelvollisuudestaan tai muusta maksukyvystään olennaisesti väärän tai harhaanjohtavan tiedon. Rangaistus sakkovilpistä on sakko tai enintään kolmen kuukauden vankeus. Tämän rikoksen motiivina on tavallisesti taloudellisen hyödyn hankkiminen. Suomessa sakkovilpin rangaistavaksi teoksi tehnyt lainmuutos tuli voimaan vuoden 1999 alussa.


title: Sakkovilppi

text: Sakkovilppiin voi syyllistyä ainoastaan tilanteessa, jossa viranomainen tiedustelee tulotietoja päiväsakon rahamäärän määräämiseksi. Pieniä epätarkkuuksia ja virheitä ei katsota sakkovilpiksi, vaan tämän rikoksen tunnusmerkistö täyttyy vasta, kun sakotettava ilmoittaa selvästi väärän tiedon. Vain tahallisesti tehdystä sakkovilpistä voidaan rangaista. Tulojensa kertominen todellista suuremmaksi ei ole rangaistava rikos.


title: Sakkovilppi

text: Sakkovilpistä tehtiin rangaistavaa, koska useat sakotettavat antoivat tuloistaan ja varallisuudestaan vääriä tietoja saadakseen sakon rahamäärän pienenemään. Varallisuuden tiedustelusta luovuttiin marraskuun alussa 2007, kun varallisuusvero oli kumottu ja päiväsakon rahamäärään ei enää tehty varallisuuskorotusta. Vuoden 1999 sakkouudistuksessa luotiin tietyille viranomaisille mahdollisuus saada sakotettavan henkilön tulotiedot suoraan verottajan tietojärjestelmästä. Verohallinto saa antaa verotustietoja esitutkinta- ja syyttäjäviranomaisille sekä tuomioistuimille. Tämä perustuu lakiin verotustietojen julkisuudesta ja salassapidosta (1346/1999, 19 §). Esitutkintaviranomaisia ovat poliisin lisäksi rajavartiolaitoksessa ja tullissa viranomaistehtävissä työskentelevät henkilöt.


title: Sakkovilppi

text: Eräs vuoden 1999 sakkouudistuksen tavoitteista oli luoda mahdollisimman luotettava järjestelmä sakotettavan tulotietojen tarkistamiseksi. Samalla siirryttiin bruttotulojen mukaan sakottamisesta nettotuloihin perustuvaan sakkojärjestelmään. Siksi tarvittiin myös tiedot sakotettavalle maksuunpannuista veroista. Suuri osa sakoista määrätään tieliikennerikoksista tai -rikkomuksista. Tällöin poliisi yleensä kirjoittaa sakon tapahtumapaikalla olevassa poliisiautossa, joten verotustietojen tulee olla poliisin käytettävissä rangaistusta kirjoitettaessa.


title: Sakkovilppi

text: Viranomaisten käytössä oleva sakkolaskuri ja suora yhteys verotietoihin ovat tehneet sakkovilpistä vaikeaa ainakin tavallisten palkansaajien osalta. Säännöksellä on kuitenkin käyttöä määrättäessä esimerkiksi joidenkin yrittäjien päiväsakon suuruutta. Heillä on usein muunlaisiakin tuloja kuin palkkatuloja. Toisaalta verotiedot kertovat menneistä ajoista ja sakotettava haluaa sakotuksen tapahtuvan senhetkisten tulojen mukaan, jotka voivat olla olennaisesti alhaisemmat kuin verotiedoissa. Tällöin tulee taas esiin sakkovilpin mahdollisuus.


title: Gwyndaf Evans

text: Gwyndaf Evans (s. 4. kesäkuuta 1959 Wales) on walesilainen entinen ralliautoilija.


title: Gwyndaf Evans

text: Evans voitti Britannian mestaruussarjan vuonna 1996, ja sijoittui toiseksi vuosina 1995, 1998, 1999 ja 2010.


title: Gwyndaf Evans

text: MM-osakilpailussa hänen paras sijoituksensa on vuoden 1995 RAC-rallin kuudes sija. Lisäksi hän on ajanut yhdet EK-pohjat samassa rallissa kahta vuotta aiemmin.


title: Gwyndaf Evans

text: Uransa jälkeen Evans on johtanut sukunsa omistamaa Ford-autokauppaa kotikaupungissaan Dolgellaussa. Yritys myös tukee hänen poikansa Elfyn Evansin ralliuraa, ja oli osatekijänä hänen sopimuksessaan Fordin tehdastallin kanssa kaudelle 2014. Myös isä-Evans on ajanut yhden MM-osakilpailun tallin riveissä, osallistuen Ford Escort WRC:llä vuoden 1996 Indonesian ralliin.


title: I Could Be the One

text: I Could Be the One on ruotsalaisen DJ Aviciin ja alankomaalaislaulaja Nicky Romeron kappale (tyylitelty muotoon Avicii vs. Nicky Romero), joka sisältää myös kreditoimattomia sanoja ruotsalaislaulaja Noonie Baolta. Kappale julkaistiin sekä Ruotsissa että Isossa-Britanniassa digitaalisesti ladattavana 31. joulukuuta 2012, joista jälkimmäisessä se pääsi listan kärkeen. Ennen kappaleen virallista julkaisua kappale on vuotanut nettii useiden eri nimikkeiden alaisena, joihin luokittuu esimerkiksi "Stranger" (esikatseluversio, joka käyttää radiotunnisteita Aviciin "LEVELS"-podcastin sekä Nicky Romeron "Protocol Radio"-podcastin tavoin).


title: Bollebygdin kirkko

text: Bollebygdin kirkko () on kirkkorakennus, joka sijaitsee Bollebygdin kunnassa Ruotsissa.


title: Bollebygdin kirkko

text: Paikalla on aikaisemmin sijainnut puukirkko, joka korvattiin keskiaikaisella kirkolla. Väkiluvun kasvettua keskiaikainen kirkko jäi pieneksi ja sillä oli suuri remontin tarve, joten päätettiin rakentaa uusi kirkko. Rakennustyöt aloitettiin syksyllä 1843 ja vuotta myöhemmin alkoi jumalanpalveluskäyttö, vaikkei kirkko ollut vielä valmis. Kirkko vihittiin käyttöön vuonna 1849. Aluksi kirkossa oli istumapaikka tuhannelle ihmiselle, nykyisin tilaa on 450 hengelle.


title: Bollebygdin kirkko

text: Altatritaulu on vuodelta 1704 ja saarnastuoli 1702. Molemmat ovat Anders Ekebergin tekemiä ja ne on siirretty vanhasta kirkosta. Alttaritaulussa on kuvina Jeesuksen syntymä, Jeesus ristillä Golgatalla ja ylösnousemus pääsiäisaamuna. Vanhin esine kirkossa on kastemalja, jonka oletetaan olevan tehty ennen 1200-luvun puoliväliä.


title: Bollebygdin kirkko

text: Kirkossa on kahdet urut: 21-äänikertaiset on rakennettu 1936 ja neliäänikertaiset 1977.


title: Tyynenmeren taistelut (ensimmäinen maailmansota)

text: Tyynenmeren taistelut on ensimmäisen maailmansodan taisteluita, joita käytiin Tyynellämerellä ja Aasiassa. Saksan siirtokunnat olivat huonosti varustautuneet sotaan ja laivastokin vetäytyi pian Saksaan. Ympärysvallat valloittivat siirtokunnat jo ensimmäisenä sotavuonna, eikä maaliskuun 1915 jälkeen suurempia sotatoimia enää käyty.


text: Sodan ensimmäisiä yhteenottoja oli Saksan Samoan miehitys, jossa 1 000 uusiseelantilaista sotilasta miehitti Samoan ilman vastarintaa. Elokuussa keisarillisen Japanin laivasto aloitti Tsingtaon piirityksen. Tsingtao oli merkittävä Saksan laivastotukikohta Kiinassa, jota suojasi 3 650 sotilasta. Syyskuussa australialaiset valloittivat Saksan Uuden-Guinean ja japanilaiset miehittivät Mariaanit, Karoliinit ja Marshallinsaaret. Lokakuussa Japani aloitti hyökkäyksen Tsingtaoa vastaan, joka antautui marraskuun alussa.


text: Saksan Itä-Aasian laivue päätettiin siirtää takaisin Saksaan heti Tsingtaon piirityksen alettua. Amiraali Maximilian von Spee kokosi laivueen Paganin edustalle ja suuntasi Etelä-Amerikan kautta Eurooppaan. Risteilijä "SMS Emden" siirrettiin Intian valtamerelle häiritsemään kauppalaivoja, ja menestyi siinä marraskuuhun 1914 saakka, jolloin "Emden" upposi Kookossaarten taistelussa. Von Spee voitti brittiläisen laivasto-osaston Chilen rannikolla Coronelin taistelussa, mutta hävisi Falklandsaarten taistelun kuukautta myöhemmin joulukuussa 1914. Ainoastaan yksi risteilijä selvisi Saksaan.


title: Dalarön kirkko

text: Dalarön kirkko () on kirkkorakennus Haningen kunnassa Ruotsissa. Kirkon rakentaminen on ajoitettu vuosien 1649 ja 1652 välille.


title: Dalarön kirkko

text: 1780-luvulle asti rakennus oli suorakulmainen harjakattoinen hirsirakennus, jossa oli sakaristo pohjoisosassa. Kirkkoa korjattiin vuosina 1786-1787, jolloin seiniä korotettiin ja ne päällystettiin laudalla, katon muoto uusittiin sekä tehtiin muutoksia sisätiloissa. Seurakunta sai lahjoituksen 1780-luvulla uutta kirkkoa varten. Lahjoittaja Carl Christian Gyldenerin kuoleman jälkeen tehtiin päätös, että uuden kirkon sijasta tehdään perusteellinen remontti, joka sitten antoi rakennukselle sen muodon ja ulkonäön, joka sillä nykyisinkin on.


title: Dalarön kirkko

text: Viimeisimmässä, vuonna 1936 tehdyssä restauroinnissa arkkitehti Einar Lundbergin ajatuksena oli vahvistaa 1780-luvun luonnetta rakennuksessa.


Lentopallon miesten maailmanmestaruuskilpailut 2006 pelattiin Japanissa 17. marraskuuta - 3. joulukuuta 2006. Maailmanmestaruuden voitti Brasilia.


title: Erik Isomaa

text: Karl Erik Isomaa (9. syyskuuta 1913 Uudenkaarlepyyn maalaiskunta - 4. helmikuuta 1994 Helsinki) oli sähköliesiä valmistaneen Oy Slev Ab:n perustaja ja toimitusjohtaja, joka sai teollisuusneuvoksen arvon.


title: Erik Isomaa

text: Isomaan vanhemmat olivat konepajatyöläinen Immanuel Isomaa ja Ida Nikonen. Kolmetoistalapsinen perhe muutti 1918 Pietarsaareen. Isän kuoltua 1923 Isomaa joutui jättämään koulun kesken. Hän meni töihin Junnilan sähköasennusliikkeeseen 13-vuotiaana, missä tutustui myös sähkökojeiden ja laitteiden valmistukseen. Strengbergin tupakkatehtaassa työskennellessään hän hankki kirjekurssien avulla lisätietoja tekniikasta ja toimi vapaa-aikanaan radioasemalla lähestystekniikan hoitajana. 1935 Isomaa lähti opiskelemaan Helsinkiin, mutta päätyi työskentelemään Fenno-Radion palvelukseen. Syksyllä 1939 hän perusti Sven Nylundin kanssa yrityksen "Sähkö-Lämpö-Elektro-Värme", jonka nimi lyheni pian muotoon Slev. Yritys valmisti ensin teollisia silitysrautoja ja sähkölämmitteisiä kamiinoita, sodan jälkeen erityisesti keittolevyjä ja myöhemmin myös leivänpaahtimia. Oman tehdasrakennuksen Slev sain Pitäjänmäelle 1947 ja 1958 Espoon Kauklahteen. Yrityksen päätuotteeksi tulivat sähköliedet, vaikka se valmisti myös muun muassa liesituulettimia ja sähkökiukaita. Slevin "Kuningasliesi" oli Suomen myydyin liesimalli 1950-luvun lopussa. Yrityksensä Isomaa myi 1960-luvun lopussa Electroluxille. Se myi kuitenkin Slevin pian edelleen Strömbergille, joka lopetti Kauklahden tehtaan tuotannon.


title: Erik Isomaa

text: Teollisuusneuvoksen arvon Isomaa sai 1968. Hänen puolisonsa Ilona Maattola (s. 1909) työskenteli itsekin Slevin konttorissa ja heidän poikansa Risto Isomaa (s. 1941) ehti toimia Slevin myyntijohtajana lyhyen aikaa ennen yrityksen myyntiä.


title: Youri Tielemans

text: Youri Tielemans (s. 7. toukokuuta 1997 Sint-Pieters-Leeuw) on belgialainen jalkapalloilija, joka edustaa Englannin Valioliigassa pelaavaa Leicesteriä lainasopimuksella Monacosta. Hän kuuluu myös Belgian maajoukkueeseen. Pelipaikaltaan molempijalkainen Tielemans on keskikenttäpelaaja. Häntä pidetään yhtensä maansa suurimmista lupauksista.


title: Youri Tielemans

text: Lokakuussa 2013 Tielemans teki debyyttinsä Mestareiden liigassa kaikkien aikojen nuorimpana belgialaispelaajana 16 vuoden, 4 kuukauden ja 25 päivän ikäisenä. Samalla kaudella 2013–2014 Tielemans voitti Anderlechtin kanssa Belgian mestaruuden. Hän voitti 2014 myös Belgian supercupin. Toistamiseen hän voitti Belgian-mestaruuden kaudella 2016–2017. Hän pelasi Anderlechtissa pudotuspelit mukaan lukien kaikkiaan 139 liigaottelua, joissa teki 26 maalia. Hän siirtyi Ranskan pääsarjassa pelaavaan Monacoon kesällä 2017. Kevätkauden 2019 hän pelaa lainalla Leicesterissä.


title: Youri Tielemans

text: Tielemans pelasi Belgian alle 21-vuotiaiden maajoukkueessa 14 ottelua, joissa teki kuusi maalia. A-maajoukkueeseen hänet valittiin ensimmäisen kerran kesäkuussa 2015. Ensimmäisen maaottelunsa hän pelasi Alankomaita vastaan marraskuussa 2016. Ensimmäisen arvokilpailujen karsintaottelunsa hän pelasi neljä päivää myöhemmin Viroa vastaan. Arvokilpailujen lopputurnauksessa hän debytoi MM-kilpailujen 2018 alkulohkon ottelussa Tunisiaa vastaan. Hän pelasi Belgian pronssijoukkueessa kaikkiaan neljässä ottelussa.


title: Lesbos (kunta)

text: Lesbos ( eli Δήμος Λέσβου, "Dímos Lésvou") on Kreikan kunta, joka sijaitsee Lesboksen alueyksikössä Pohjois-Egean saarten alueella. Kunnan pinta-ala on 1 632,8 neliökilometriä ja väkiluku 86 436 (vuonna 2011). Kunnan kuntakeskus on Mytilíni.


title: Lesbos (kunta)

text: Lesboksen kunta käsittää koko Lesboksen saaren. Sen lisäksi kuntaan kuuluvat seuraavat pienemmät saaret: Ágios Geórgios (kaksi samannimistä), Ágios Vasíleios, Áspri Plakoúda, Aspronísia, Barbaliás, Mávri Plakoúda, Megalonísi, Panagiá, Póchis ja Tsoukalás.


title: Lesbos (kunta)

text: Lesboksen kunta syntyi, kun Agía Paraskeví, Agiásos, Eresós-Ántissa, Evergétoulas, Géra, Kalloní, Loutrópoli Thermís, Mantamádos, Míthymna, Mytilíni, Pétra, Plomári ja Polichnítos yhdistyivät vuoden 2011 alussa Kallikrates-suunnitelman mukaisesti.


title: Lesbos (kunta)

text: Vuoden 2011 kuntauudistuksesta lähtien Lesboksen kunta muodostuu 13 kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Límnos (kunta)

text: Límnos ( eli Δήμος Λήμνου, "Dímos Límnou") on Kreikan kunta, joka sijaitsee Límnoksen alueyksikössä Pohjois-Egean saarten alueella. Kunnan pinta-ala on 476 neliökilometriä ja väkiluku 16 992 (vuonna 2011). Kunnan kuntakeskus on Mýrina.


title: Límnos (kunta)

text: Límnoksen kunta käsittää koko Límnoksen saaren. Sen lisäksi kuntaan kuuluvat seuraavat pienemmät saaret: Alogonísio, Kastriá, Kómpi, Koukonísio ja Sergítsi.


title: Límnos (kunta)

text: Límnoksen kunta syntyi, kun Atsikí, Moúdros, Mýrina ja Néa Koútali yhdistyivät vuoden 2011 alussa Kallikrates-suunnitelman mukaisesti.


title: Límnos (kunta)

text: Vuoden 2011 kuntauudistuksesta lähtien Límnoksen kunta muodostuu neljästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Ivailo Mladenov

text: Ivailo Petkov Mladenov (; s. 6. lokakuuta 1973 Vratsa) on uransa jo päättänyt bulgarialainen pituushyppääjä. Mladenov tunnetaan parhaiten siitä, että hän voitti kultaa vuoden 1994 EM-kisoissa Helsingissä. Voittotulos tuossa kilpailussa oli 809. Mladenov osallistui urallaan yksiin kesäolympialaisiin ja kolmiin MM-kisoihin, joissa paras sija tuli vuoden 1993 MM-kisoista Stuttgartista. Mladenovin ennätys on vuonna 1995 Sevillassa hypätty 833.


title: Sámos (kunta)

text: Sámos ( eli Δήμος Σάμου, "Dímos Sámou") on Kreikan kunta, joka sijaitsee Sámoksen alueyksikössä Pohjois-Egean saarten alueella. Kunnan pinta-ala on 476 neliökilometriä ja väkiluku 32 977 (vuonna 2011). Kunnan kuntakeskus on Sámoksen kaupunki.


title: Sámos (kunta)

text: Sámoksen kunta käsittää koko Sámoksen saaren. Sen lisäksi kuntaan kuuluvat seuraavat pienemmät saaret: Ágios Nikólaos, Diapórti, Kasonísi, Makróniso, Prasonísio, Samiopoúla ja Strongyló.


title: Sámos (kunta)

text: Sámoksen kunta syntyi, kun Karlóvasi, Marathókampos, Pythagóreio ja Vathý yhdistyivät vuoden 2011 alussa Kallikrates-suunnitelman mukaisesti.


title: Sámos (kunta)

text: Vuoden 2011 kuntauudistuksesta lähtien Sámoksen kunta muodostuu neljästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Helmi Hollström

text: Helmi Marleena Hollström (s. 31. joulukuuta 2001) on juontaja ja laulaja. Hän juonsi Pikku Kakkosta. Hän on esiintynyt myös televisio-ohjelmissa Talent Suomi ja The Voice Kids.


title: Helmi Hollström

text: Hollström on esiintynyt Tampereen Komediateatterin musikaalissa "Annie" ja Tampereen Työväen Teatterin musikaalissa "Liz" vuonna 2012 ja Les Misérables -musikaalissa Tampereen Teatterissa. Lisäksi hän esitti Trappin perheen nuorinta lasta Gretliä musikaalissa "Sound of Music" vuonna 2010. Hollström on ollut mukana oopperoissa "Taikahuilu" ja Hannu ja Kerttu. Syksyllä 2017 Hollström esiintyy Tampereen Työväen Teatterin musikaalissa "Viulunsoittaja Katolla".


title: Helmi Hollström

text: Hän on myös esiintynyt Talent Suomi -ohjelmassa yhdessä Iina Virtasen kanssa. He muodostavat Duo Helmiinan. Hollström on voittanut Tangojuniori-kilpailun vuonna 2014. Hollström kilpaili The Voice Kids -musiikkiohjelmassa vuonna 2014 Diandran joukkueessa. Hän pääsi ohjelmassa 20 parhaan joukkoon. Hän on ollut kilpailemassa Valko-Venäjällä Slaavilainen basaari -nimisessä lastenlaulukilpailussa, joka on eräs Euroopan suurimpia lastenlaulukilpailuja. Hän on esiintynyt TV2:lla viihdeohjelmassa "Kadonnut: joulupukki".


title: Helmi Hollström

text: Hollström kävi peruskoulun Tampereen yliopiston normaalikoulussa ja syksyllä 2017 hän siirtyy Tampereen Yhteiskoulun Lukioon. Hänen perheeseensä kuuluvat vanhemmat, isoveli, isosisko sekä koira Uuno. Hollström käy laulutunneilla Tampereella ja on soittanut myös pianoa.


title: Sýros-Ermoúpoli

text: Sýros-Ermoúpoli ( eli Δήμος Σύρου-Ερμούπολης, "Dímos Sýrou-Ermoúpolis") on Kreikan kunta, joka sijaitsee Sýroksen alueyksikössä Etelä-Egean saarten alueella. Kunnan pinta-ala on 83,6 neliökilometriä ja väkiluku 21 507 (vuonna 2011). Kunnan kuntakeskus on Ermoúpoli.


title: Sýros-Ermoúpoli

text: Sýros-Ermoúpolin kunta käsittää koko Sýroksen saaren. Sen lisäksi kuntaan kuuluvat seuraavat pienemmät saaret: Áspro, Didými, Gyáros, Náta, Schinonísio, Strongyló (kaksi samannimistä) ja Varvaroúsa.


title: Sýros-Ermoúpoli

text: Sýros-Ermoúpolin kunta syntyi, kun Áno Sýros, Ermoúpoli ja Poseidonía yhdistyivät vuoden 2011 alussa Kallikrates-suunnitelman mukaisesti.


title: Sýros-Ermoúpoli

text: Vuoden 2011 kuntauudistuksesta lähtien Sýros-Ermoúpolin kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Uinnin lyhyen radan Euroopan-mestaruuskilpailut 2000

text: Uinnin lyhyen radan Euroopan-mestaruuskilpailut järjestettiin vuonna 2000 neljännen kerran. Kilpailut pidettiin Espanjan Valenciassa 14.–17. joulukuuta. Kilpailujen järjestäjänä toimi Euroopan uimaliitto LEN.


text: Isäntämaa


title: Nils Örn

text: Nils Örn (s. 1683) oli ruotsalainen Lapissa syntynyt seikkailija, joka esiintyi lappalaisten ruhtinaana Euroopan hoveissa 1700-luvun alussa.


title: Nils Örn

text: Örnin väitettiin polveutuneen lappalaisia muinoin hallineesta mahtavasta pirkkalaissuvusta. Hänet tuotiin lapsena Tukholmaan ja tarkoituksena oli kouluttaa hänestä pappi saamelaisia varten. Örn opiskeli kieliä Uppsalan yliopistossa ja hän opiskeli myös teologiaa Wittenbergissä kuninkaallisena stipendiaattina. Ruotsiin palattuaan Örn vihittiin papiksi. Hän ei viihtynyt puolta vuottakaan saamelaisten pappina vaan palasi lapinpuvussa peuran vetämässä ahkiossa ensin takaisin Tukholmaan ja sieltä edelleen Kööpenhaminaan, jossa hänet muun muassa esiteltiin 1704 Lapinmaan ruhtinaana Tanskan kuninkaalle.


title: Nils Örn

text: Tanskasta Örn siirtyi Hannoveriin, jossa hän julkaisi 1704 Hampurissa lyhyen saksankielisen kuvauksen Lapin oloista ("Kurtze beschreibung des Lapplandes"). Hän tutustui myös vaaliruhtinas Yrjöön josta tuli myöhemmin Englannin kuningas Yrjö I. Örn matkusteli Saksassa, Espanjassa ja Italiassa, palasi joksikin aikaa Ruotsiin ja lähti sitten 1706 ensin Hollantiin ja sieltä Ranskaan saapuen lopulta Saksiin. Saksin Altranstädtistä Örn joutui pakenemaan, kun kaupungissa samaan aikaan oleskellut Ruotsin kuningas Kaarle XII yritti saada hänet pidätettyä. Pakoon päästyään Örn jatkoi matkaansa Böömiin ja Unkariin. Hän julkaisi 1707 Bremenissä uuden laajennetun version Lapinmaan kuvauksestaan. Kööpenhaminassa Örn hankki itselleen passin nimellä "Nikolaus Örn de Birckarl", nimessä viitattiin hänen väitettyyn pirkkalaiseen syntyperäänsä. Örn suunnisti nyt Kristianian ja Pohjois-Norjan kautta Kuolaan, jossa hänet kuitenkin pidätettiin ruotsalaisena vakoojana.


title: Nils Örn

text: Pidätettynä olleessan Örn kirjoitti kirjeen tsaari Pietari Suurelle, jossa hän kuvasi vaiheitaan ja pyysi tsaarilta sotaväkeä vapauttaakseen Lapin ja Länsipohjan Ruotsin vallan alta. Örn saapui tammikuussa 1709 Moskovaan ja opetteli kertoman mukaan venäjän kielen kuudessa viikossa. Kun tsaari Pietari ei suostunut ottamaan Örnin "Lapponia-Birckarliaksi" kutsumaa ruhtinaskuntaansa haltuunsa tasavaltana, Örn luovutti ruhtinaalliset oikeutensa alueeseen tsaarille ja jäi asumaan Moskovaan. Hän joutui arestiin juopottelun takia mutta pääsi vapaaksi luvattuaan lähteä Astrakaniin tataarien kieltä oppimaan.


title: Nils Örn

text: Astrakanissa Örn tapasi joukon kalmukkeja jotka veivät hänet väkisin kaaninsa luokse. Örn oli talven kalmukkien keskuudessa, oppi heidän kielensä neljässä viikossa, pukeutui itsekin kalmukiksi ja otti kaksi vaimoa. Hän palasi kuitenkin Astrakaniin, jossa hän alkoi opiskella persian, mongolin ja kreikan kieliä. Örn joutui kuitenkin Astrakanissa juopottelun ja rahattomuuden takia vankeuteen vuonna 1710 ja vankeudesta käsin hän kirjoitti 1715 avunpyyntökirjeen Englannin kuningas Yrjö I:lle johon hän oli aikoinaan matkoillaan tutustunut. Kuningas vastasikin avunpyyntöön mutta tällävälin Örn oli itse ehtinyt paeta vankeudesta. Hänen kerrotaan vielä palanneen Astrakaniin ja kuolleen siellä melko nuorena.


title: UKUSA-sopimus

text: UKUSA-sopimus (engl. "United Kingdom – United States of America Agreement" tai "UKUSA Agreement") on Yhdistyneen kuningaskunnan, Yhdysvaltojen, Kanadan, Australian ja Uuden-Seelannin välinen sopimus, jonka tarkoituksena on signaalitiedustelua koskeva yhteistyö. Tiedusteluoperaatioiden liittoutuma tunnetaan myös nimellä Five Eyes. Salaisiksi luokitelluissa asiakirjoissa käytetään lyhennystä FVEY. Yksittäisten maiden lyhenteet ovat GBR, USA, CAN, AUS ja NZL.


title: UKUSA-sopimus

text: Vuonna 1941 tehtyyn Atlantin julistukseen liittyvään epäviralliseen sopimukseen pohjautuva salainen valtiosopimus uusittiin vuonna 1943 tehdyn BRUSA-sopimuksen myötä ja virallisesti solmittiin 5. maaliskuuta 1946 Yhdistyneen kuningaskunnan ja Yhdysvaltojen välillä. Seuraavina vuosina sitä laajennettiin käsittämään myös Kanadan, Australian ja Uuden-Seelannin. Länsi-Saksan, Filippiinien ja usean Pohjoismaan kaltaisia "kolmannen tason" maina tunnettuja maita liittyivät myös UKUSA-yhteisöön.


title: UKUSA-sopimus

text: Suuri osa tiedon jakamisesta tapahtuu STONEGHOST -koodinimellä tunnetun verkoston kautta. Verkoston on väitetty sisältävän "joitakin läntisen maailman tarkimmin vartioiduista salaisuuksista". Tiedon jakamista koskevien sääntöjen lisäksi sopimus virallisti ja vahvisti UK:n ja USA:n välisen "erityisen suhteen".


title: UKUSA-sopimus

text: Koska se oli luokiteltu salaiseksi valtiosopimukseksi, sen olemassaolo ei ollut Australian pääministerin tietoisuudessa ennen vuotta 1973. Sen olemassaolo paljastettiin yleisölle vasta vuonna 2005. Britannia ja Yhdysvallat julkaisivat koko sopimuksen tekstin ensimmäisen kerran historiassa 25. kesäkuuta 2010. Hiljattain julkaisun jälkeen, Time -lehti tunnisti seitsemänsivuisen UKUSA-sopimuksen yhdeksi kylmän sodan tärkeimmistä asiakirjoista.


title: UKUSA-sopimus

text: Edward Snowdenin vuonna 2013 vuotamien asiakirjojen pohjalta tehdyt paljastukset ovat osoittaneet, että kylmän sodan aikaisten ensimmäisen maailman liittolaisten välinen tiedonjako on ripeästi siirtymässä Internetin digitaaliseen maailmaan.


title: UKUSA-sopimus

text: Vaikka UKUSA -liittoutuma usein yhdistetään ECHELON -järjestelmään, tiedustelun prosessointi on riippuvainen monesta tiedonlähteestä eikä jaettu tieto ole rajoitettu signaalitiedusteluun. Seuraava taulukko antaa yleiskuvan osallistuvista palveluista ja niiden vastaavista vastuualueista "Five Eyes" -yhteisössä: